text:
GA HPAW
Ga Shaka Ningnan Chyum Laika hta, Yesu hkrung rawt ai lam hpe daw lahkawng hku sharin la na ga ai. Daw langai hta, kasa laika hta rawng ai Pawlu a ga (1Korin 15:12-19) hte Petru a sakse hkam dan ai ga ni hta shamyet nga ai. Daw lahkawng hku nna gaw, Kabu Gara Shiga Laika mali hta num sha ni sakse hkam ai ga ‘lup sung hku hta Yesu nnga sai’ ngu ai hta ningpawt nna, Yesu si ai hpang shi a hkum nan mung bai shadan dan sai ngu sakse hkam ai lam rai nga ai.
Ndai mabyin gaw lamik kumla zawn, mau mwi zawn, tengman ai mabyin zawn, Hypothesis ngu ai (hkrak tsun na yak ai mabyin hpe hkam la da ai) zawn rai nna, labau hku mung sawk yu yak ai Hkristan makam masham hta noi achya nga ai mabyin langai rai nga ai. Dai majaw, dai ten the byin ai labau hpe mung gawn yu ra wa nga sai.
Ga Shaka Ningnan byin wa ai ten
Yesu hkrung rawt ai lam hpe myi hte chyaw mu ai ni a n-gup aga hte tsun da ai hpe ka da sai re nga nna, Kabu Gara Shiga (Mahte, Marku, Luka) gaw sakse hkam nga ai. Kabu Gara Shiga Laika ni hpe AD 70 a shawng daw hta ka da sai nga ai majaw, Yesu si ai hpang 40 ning grup yin Sape ni a prat jahtum daw rai ang sai. Yesu si ai hpang ban prat langai mi daram rai nga ai nga nna, John A.T Robinson a labau sawk da ai kaw mu lu ai. Hpung labau (Kasa laika) hpe yu ai shaloi, AD 60-70 lapran na mabyin ni law lawm nga ai. Raitim, Yeruslem hten za ai lam, Nero hkaw hkam wa e Hkristan ni hpe zingri ai lam, Pawlu hte Ya Ku si hkam ai lam ni hpe yu ai shaloi, Kasa laika hpe galoi ka shangut sai hkrak tsun na yak nga ai.
Kabu Gara Shiga laika hku nna gaw, num sha ni a sakse hkam ai ga hta npawt nhtawm, Yesu a hkaw tsun ai ga hpe shadik shatup shangun mayu ai ga manaw ni lawm nga ai (Ga shadawn: Shi Galile bum e tsun da sai the maren masum ya nhtoi hta hkrung rawt na, dai bum e nan bai hkrum ai) nga ai zawn re ai ni lawm nga ai. Kasa laika hku nna gaw, mu ai, hkrum ai, teng ai lam ni hpe sakse hkam dan mayu nga ai. Grau nna Petru hte Pawlu a mabyin gaw myit lawm hpa byin nga ai. Shan lahkawng nan nhkrum ai mabyin hpe hkrum ai hku mung, nhkrum ai hku mung hkai tsun da nga ai. Grau nna Pawlu a sakse hkam hkaw tsun ai gaw sawk sagawn yu ra ai mabyin hte matut nga ai.
Kasa Pawlu a Ningmu
Kasa Pawlu a AD 55 grup yin e Korinthu de ka ai laika (1Korin 15) hta, Yesu hkrung rawt ai lam hpe ningdang kalang byin shangun nga ai. Chyum hpaji ninghkring William Crag bait sun ai gaw, Pawlu ndai hku tsun ai gaw, AD 32 hta, Yeruslem de Petru hte Yaku hpe sa gawan ai ten (Galati 1:18), Petru kaw the hkrum ai ten na la ai hpe tsun ai re nga ai. Dai majaw, Pawlu gaw Yesu hkrung rawt ai hpe mau mwi zawn tsun sai. Kasa Pawlu tsun ai hta, sape ni marai (12) hte mung (dai ten hta 11 sha nga sai), Petru hte mung, Yaku hte Shawlu (Pawlu shi nan) hpe mung, marai (500) de jawng nga ai kaw mung shadan dan sai nga nna tsun gara wu ai. Kasa Pawlu shi a lak htak e byin ai mabyin ndai hpe shiga na ai hku nna tsun ai hpe mu lu na ga ai. Kasa Pawlu tsun ai Yesu a hkum shadan dan ai hpe kaja wa hkum hkrang nre ai ngu tsun mai ai lam pru wa sai. IKorinthu 15), hta lawu na hte maren ka da nu ai. (Chyum laika ni tsun ai hte maren, Hkristu gaw anhte a yubak a matu mara si hkam sai; makoi mayang ai shi hkrum nhtawm, Chyum laika ni tsun ai hte maren, masum ya nhtoi hta e bai hkrung rawt wa sai rai nna; Kehpa kaw paw pru dan wu ai; dai hpang e sape shi lahkawng (shi langai sha gaw ngam sai dai ten hta) kaw paw pru dan mu ai; dai hpang lang lata sha hpu nau manga tsa jan shi hpe mu dat mu ai: shanhte hta malawng maga ya du hkra nga shajang nga ma ai, nkau mi chyawm gaw yup pyaw mat masai; dai hpang Yaku kaw, dai hpang kasa ni yawng hte kaw, shi paw pru dan mu ai; hpang jahtum e ngai nhtoi n gu ai ma zawn re ai wa kaw mung, shi paw pru dan ni ai) nga ai.
Pauline theology hku yu yang, shi kaw mung Yesu dan pru sai re majaw nanhte nye a ga mung madat mu ngu mayu sam ai. Pawlu a sakse hkam htawn tsun ai ndai kaw, nnang nawn nawn ai lam, Marry shawng mu ai lam, lup sung hku kaw masha lahkawng dung nga ai lam ni hpa nlawm nga lu ai. Dai rai yang Pawlu gaw Kabu Gara Shiga Laika kaw na hpe nchye ai wa re ni?
Labau Ningmu
Yesu hpe wudang hta jen sat kau ai lam, bai hkrung rawt sai lam ni hpe Yesu a sape ni hku nna ka matsing da ai lam nmu lu ai. Yesu si ai hpang shaning (100) na ai ten du hkra, labau hku nna ka matsing da ai lam nnga ai. Labau sara Flavius Josephus hte Cornelius Tacitus yan tsun ai hku nga yang, labau hku nna gaw Yesu si ai hpang 100 ning a hpang she ka da ai nga ai. Dai labau mung, chyum laika ni hta ram ram shamyet da ai hpe mung mu lu ai. Josephus hku nna,
There lived Jesus, a wise man, [if indeed one ought to call him a man]. For he was one who wrought surprising feats and was a teacher of such people as accept the truth gladly. He won over many Jews and many of the Greeks. [He was the Messiah.] When Pilate, upon hearing him accused by men of the highest standing amongst us, had condemned him to be crucified, those who had in the first place come to love him did not give up their affection for him. [On the third day he appeared to them restored to life, for the prophets of God had prophesied these and countless other marvelous things about him.] And the tribe of the Christians, so called after him, has still to this day not disappeared.
Tacitus (Greek labau ka sara) hku nna mung, Nero fastened the guilt and inflicted the most exquisite tortures on a class hated for their abominations, called Christians by the populace. Christus, from whom the name had its origin, suffered the extreme penalty during the reign of Tiberius at the hands of one of our procurators, Pontius Pilatus, and a most mischievous superstition, thus checked for the moment, again broke out not only in Judaea, the first source of the evil, but even in Rome, where all things hideous and shameful for every part of the world find their centre and become popular.
Lahta hta na labau a ga gaw, Hkristan ni tsun ai ga kaw na nre ai sha, labau sara ni ningmu kaw na rai nga ai. Raitim, Roma labau hku nna mung, Chyum Laika a mabyin hpe lakap da ai ga ni law law mu lu ai nga nna Edwin Yamauchi gaw lawu na hku bai tsun ai. These important Roman sources establish several facts quite independent of the New Testament: that Christ was crucified under Pilate in the reign of Tiberius, that despite this ignominous death his followers worshiped him as a god, and that they had become exceedingly numerous at Rome by the 60s (perhaps even the 50s) and by the end of the first century were widespread in northwestern Asia Minor among both urban and rural areas.
Greek ni tsun hkai ai karai hpara law law nga ai. Dai karai ni kaw na nkau mi si ai kaw na hkrung ai de du wa ai maumwi ni mung nga nga malu ai. Dai majaw, Yesu ngu ai wa hkrung rawt ai lam mung, Greek ni tsun hkai ai mau mwi labau hte gin run nga sai. Raitim, Yesu gaw hkum hkrang nan hkrung rawt ai nga yang, Greek ni a matu n yak tim, Jews ni a matu yak nga malu ai.
Ngai hku nna tsun mayu ai hta, Yesu hkrung rawt ai ngu ai hte, Shi hpe makoi da ai lup sung hku gaw kaman byin mat sai (empty tomb) ngu ai hta madung rai nga li ai. Yesu hpe lup makoi sai, lup sung hku kaw Yesu a moi mang nnga mat sai, ngu ai gaw kaja wa teng ai lam, Ga Shaka Ningnan Chyum Laika gaw sakse hkam nga ai. Yuda ningbaw ningla ni mung, lup sung hku hta Yesu a moi mang (tsawp) nnga sai ngu ai hpe madi shadaw nga ma ai. Arimatha mare na Yawsep ngu ai wa a lup wa hta lup makoi da sai hpang, Sanhedrin ngu ai Yuda council na masha ni lagu shaw la kau ai kun (Mahte 27:64-65) nga nna Yesu a moi mang mat mat ai lam hpe Stolen body theory (Mathe 28:11-20), missing body theory, swoon theory, drugged-body theory, twin theory, vision theory, hypothesis theory, spiritual resurrection theory ngu nna gawn yu masai. (Mahte 28:11-20) hpe yu ai shaloi, moi mang hpe lagu na myit nga masai. Ya shan sa wa nga ma yang, yu mu, sin langa ni hta na nkau mi, mare de shang nna, dai byin mahbyin nlang hte hpe hkinjawng agyi ni hpe shana ya mu ai. Munggyi gaw dai lam hpe na la dam yang, nanhte ru tsang n hkrum myit ga, anhte shi hpe shalen na gaw ai, ngu dat mu ai. Shing rai shanhte dai gumhpraw hpe la nna, sharin dat ai hte maren di da mu ai: dai rai nna, ga dai gaw, Yuda masha ni hta, dai ni du hkra kajai gara pri rai wa sai.
Bai nna, Yesu a hkum hkrang moi mang makoi ai shara hpe Yuda ni a htunghkring hku yu yang, ya du hkra jahpu shareng nna tawn da na lam ang nga ai. Raitim, dai lam nnga ai. Palistina mundan kata kaw chyoi pra ai ni a lup wa hpe jahpu shareng da ai (50) tup nga nga ai. Dai hta, Yesu a lup, Yawsep a lup ding lup ra gaw nlawm ai hpe mu lu ai. Yuda ni a htunghkring myi hku yu ai shaloi, lup kata kaw hkum tsawp nnga sai majaw, hkrang nan hkrung rawt ai hku hkrak hkam la sai kun (sh) wenyi hkrung rawt ai hpe ngu ai kun (Mahte 28:2-8; Maku16:2-8; Luka 24:2-12; Yawhan 20:1-16) hpe gawn ginchya wa ra sai rai nga ai law.
James G. Crossley of the University of Sheffield hte Michael Goulder of the University of Birmingham gaw lam lahkawng hku mu mada ai lam tsun da ma ai. Crossley hku nna, Kabu Gara Shiga Laika hku yu ai shaloi, Yesu hkum hkrang nan hkrung rawt ai ngu ai gaw, masu da ai lam re nga ai. As for the Gospel accounts, they are pure fabrications. So while he allows for belief in the resurrection, he sees no evidence for the resurrection itself. Goulder hku nna mung, Pawlu gaw Yesu a hkum hkrang nan hkrung rawt sai ngu nna kam, Yeruslem na ni gaw Wenyi hkrung rawt ai ngu kam. Dai majaw, Chyum laika kaw tsun ai hpe Crossley hte maren sha mu ai nga ai.
Raitim, Yesu hkrung rawt sai (sh) lup sung hku hta Yesu a hkum tsawp nnga mat sai hpe Kabu Gara Shiga Laika ni hta (12) lang tup shai ai ningmu ni hte sakse hkam nga ma ai. Magadala Mari lup wa kaw na bai ginhtang wa yang hkum hkrang shadan dan ai lam, Sape lahkawng hpe Ema-u mare lam kaw Yesu a hkum hkrang shadan nna jahkrum ai lam, Thoma nlawm ai sha Petru kaw kalang, Htawma lawm ai ten kalang, Galile ginwang Tiberi nawng makau kaw sape ni marai (7) hte kalang, marai (11) hte mung kalang Yesu si ai hpang bai hkrum ai lam ka da nga ma ai.
Roma labau hka ja ai Professor A.N. Sherwin-White gaw, "ndai Kabu Gara shiga laika ni hta ka da ai mabyin labau hpe Greek labau sara ni gara hku mung masat na yak nga ai" nga nna tsun ai. Ndai mabyin hpe legendary (tsun htawn hkrat wa ai mabyin) re ngu yang mung masha nkau mi dai ten hta asak naw hkrung nga ma ai. Kaja wa byin ai hpe ka da sai ngu yang mung Greek ni a labau hta dai lam n rawng nga ai. Dai re majaw, Christan ni a mabyin ndai gaw AD 200 daram (myi hte mu ai ni si htum sai hpang) she grau dam lada ai hku yawng mayawng ni hpang de hkrawn du wa sai re ngu grau mu lu ma ai.
Bai nna, Yesu hkrung rawt sai lam sakse hkam ai Num ni gaw Yesu a sape jahpan kaw langai mi mung nlawm ai hta n ga, dai ten hta Num ni hpe tara rung kaw sakse tai na pyi ahkang njaw ai zawn re ai htunghkring mung nga nga malu ai. Lama rai nna kaja wa byin sai lam rai yang pyi, Num ni mu nna tsun htawn hpang ai re majaw masha law law kam na nrai. C.S Lewis (mau mwi mau sa (Myths) hkaja ninghkring) mung, ngai ndai ten na shanhte a ga shagawp, ga malai, mau mwi mausa sumru sumrawn hte ka gahkyin da ai laika ni hpe sha hti ai. Ndai Yesu hkrung rawt ai lam, shanhte a Kabu Gara shiga laika ngu ai ni hta ndai lam langai mung nlawm ai, nga tsun ai. Rai sa, shinggan hku shanhte mu na yak ai ngu ga, Ga Shaka Ningnan Chyum ninghkring (N.T Scholar) Craig Blomberg gaw ndai lam hpe sawk tam shaleng nga ding yang re lam, kaga hku nmu lu ai ngu ga, kam sham ai hpe myit mang yu ai (spiritual theory) hku nna gaw hkam la mai na nhten! nga ai.
Ndai lam hta, Sape ni a hkam la ai lam gaw ahkyak nga ai hta n ga, hkrung rawt sai Yesu gaw Hkristan hpung masha ni a matu ahkyak ai hkri dung langai zawn rai nga ai. Dai majaw, gara hku nna ndai lam byin wa ra a ta? shara mi kaw gaw lajang dat sana re ngu sawn sumru shara tai nga ai. Tsaban (20) hta na chyum ninghkring ni gaw, ndai lam hpe Yesu a sape ni shabyin ai re ngu nna saboi ntsa kaw mara bawng yu masai rai nga ai. Hkristan ni a hkrang shaw la ai wa, hkye hkrang la ai wa, ngu ai ga gaw, nsi nna hkrung rawt ai wa hpe kam sham ai hte hkrung rawt nna lawt wa lu na ngu ai hte mung matut nga ai. Dai ten na Yuda ni a htung hta mung, kaga amyu ni hpe nhkap la ai ni re hte maren, shanhte a makam masham mung lak lai ai mabyin ni hte matut nga ai ngu ai hpe gumrawng shara shatai mayu nga ma ai. Dai majaw, labau hku yu yang, Yuda ni a exclusive ngu ai tinggyeng myit masa gaw Chyum Laika hta dan dawng wa malu ai. Dai hpe Chyum Laika a shingdu labau n sharin ai sha Chyum Laika hti hka ja ga nga yang, ndai lam ni gaw ningdang hkat nhpang grau shabyin ya nga na sai.
Sawk Bram Yu na Lam
Moi na Yeruslem Hkristan masha (Early Christians) ni gaw Yesu a hkrung rawt ai lam hpe, hkum hkrang nrai “Wenyi” hkrung rawt ai hku hkrak hkam la ma ai. Raitim, shaning (50) ning daram na ai hpang gaw, Yesu a hkum hkrang hkrung rawt wa sai ngu ai lam byin hpang wa sai.
Ahkyak ai ga si masum hpe hkawn hkrang shangun mayu ai.
1). Makoi mayang ai: Shawng ka da ai laika hta (etaphe,) Greek ga (taphos,) lachyum makoi mayang ai hpe tsun ai, lup (tomb,) ngu ai hpe ntsun shalawm ai. Lup gaw (mnema,) rai nna dai ga hpe n lang ai. Pawlu tsun ai hta si hkam sai, si sai nga ai. Pawlu hku nna lup sung hku hta nnga sai ngu ai hku shi ntsun ai. Mawshe hpe mung shi a lup ding lup ra hpe nchye lu mat ai, Moba nam mali shara mi kaw rai na sai, raitim Mawshe hpe hkrung rawt sai ngu nna chyum laika hta tsun nga ai. Mawshe hpe shi a lup sung hku hta shi nnga sai, ngu kadai nlu tsun dan ma ai. Mahte Laika 17, hta Petru gaw, Yaku hte kanau Yawhan yan rau bum ntsa de (Yesu hte hkawm lung wa yang), nsam galai wa nna ahpraw re ai nsam kata kaw Mawshe hte Elia hpe mu ai hte ga shaga nu ai, nga ai. Ndai hpe yu ai shaloi, hkrung rawt sai ngu ai hpe hkum hkrang kun, Wenyi rai na kun, shawng prat na Hkristan ni hkum hkrang hkrung rawt ai hku nchye na la ai lam ndai mabyin hte matut nga ai.
2). Raised: Hkrung rawt sai ngu ai ga hpe tsun mayu ai. Yesu gaw makoi mayang di hkrum sai hte masum ya nhtoi hta hkrung rawt sai. Ndai kaw hkrung rawt ai hpe (anastasis-noun) or (anistimi-verb), Pawlu ndai ga hpe nlang ai. Shi gaw, (egeiro- egergetai), Ga Shaka Ningnan ting hta ndai ga hpe sha lang nna ka da sai. Lachyum gaw (to wake you) shadum la ai, (awaken) sharawt dat ai, jahprang dat ai, ngu anhte a ga hku gale mayu ai. Mahte (8:25) kaw hka li ntsa e Yesu yup nga ai ten, hka leng kaba hte laru marang hkrum ai shaloi Yesu hpe jasu mu ngu ai hta ndai (egeiro) woke him up, ngu ai ga hpe lang ai. Roma laika (13:11) hta, yup hprang wa na ahkying ya e pyi rai nga ai (egeiro) rai nga ai. Ephesu (5:14) hta Kasa Pawlu tsun ai hpe yu ga, yup pyaw ai wa e rawt u, si ai kaw na bai rawt wa nu, shaloi Hkristu nang hpe jahtoi na ra ai-egeiro, rai nga ai. Marku (16:5-8) hta, lup sung hku kata kaw mu ai Yesu gaw (ophthe) rai nga ai. Shanhte hpe tsun ai, shi rawt wa sai, nang e nnga sai, nga ai. Bai nna, Marku laika gaw Kabu Gara Shiga Laika ni yawng a shawng e ka da ai laika re hte maren, ndai kaw Yesu dan pru ai, nka da ai, lamu kasa lahkawng she re lam tsun da nga ai. Dai hpe mu ai num sha lahkawng mung, kajawng hkrit let gat pru mat wa ai re majaw, lamu kasa kun, kaja wa masha kun ngu nna mung shan nlu tsun na daram rai nga ai.
3). Appear- Shadan dan ai, shadawng dan ai, paw pru ai, ga gale ai ni ndai lachyum hpe (ophthe), Greek ga (horao) hpe la da ai, (to have a vision- physical or just vision) shingran hku mu ai, ngu ai re. Mahte 17, hta na Petru bum ntsa kaw mu ai Mawshe hte Elia gaw (ophthe) shingran mu ai, ngu ai lachyum rai nga ai. Kasa Pawlu gaw ophthe law law shi mu ai lam tsun ai. Makedoni na masha langai sa tsap nna, Makedoni hkran de rap sa nhtawm anhte hpe karum la mi, nga nna Pawlu kaw shingran du ai (Kasa 16:9). Anani mying ai wa Pawlu kaw sa du ai (Kasa 9:12), ndai ni gaw shingran rai nga lu ai.
Yesu hpe shing re ai shingran hte mu ma ai kun. Petru kaw mung, Yaku kaw mung shingran dai a nga nga ai, shingran hta mu nga ai. Kasa laika (Kasa 9:7; 22:9) Yesu hte hkrum ai lam mung (ophthe) shingran kaba mu ai hpe shi tsun shaleng nga ai. Dai majaw, (IKor 15:50) hta, hkum shan yan asai gaw Karai Kasang a sali wunli hta n dagraw lu ai lam sakse hku hkaw tsun nu ai. Kasa Pawlu hku nna Yesu a lamik kumla lam ni hpe mung galoi nau ntsun wu ai. Shi law tsun ai gaw, dinghku hka ai lam, kyang lai len hte seng ai lam, dai hkum galaw, aw ra gaw galaw u, htaw ra gaw hkum galaw, dai galaw yang gaw mara re, htaw ra galaw yang gaw hkrak ai, ngu ai hpe grau tsun mayu nga ai. Dai hpe Hkristan sak hkrung lam ngu shamying wu ai.
Chyum Laika sakse ni (Kabu Gara Shiga Laika)
Marku 16:5 hta, Yesu hkrung rawt ai hpe nmu lu ai lam ka da ai. Raitim, bu hpun palawng ahpraw hpun da ai masha; (dai aten hta lamu kasa), gaw mu ma ai nga ai. Ndai lam ni hpe Petru hte shanhte ni a tsun hkai ai lam n jaw nga ai masa ni dan dawng wa sai majaw, Hkristan ngu ai ni hpe hkan rim shamyit na mabyin ni pyi paw pru wa ang sai. Kabu Gara Shiga Laika ni a nbung ai ningmu ni gaw hkrung rawt wa sai ngu ai Yesu a lam hpe shut ai hku sakse hkam ang sai kun lawu na lam hpe bai yu yu ga.
1. Yesu hpe lup ai shara de kadai ni sa yu ma ta?
Yawhan Laika hta, Magadala Mary shi chyu sa ai (Yawhan 20:1).
Mahte Laika hta Magadala Mary hte kaga Mary langai re (Mahte 28:1).
Marku Laika hta num masum (Marku 16:1).
Luka Laika hta Num masum hta kaga ni mung lawm ai (Luka 24:10) nga ai.
2. Galoi ten hta dai lup de du ma ta?
Yawhan Laika hta jahpawt jau jau nhtoi garai nhtoi yang (Yawhan 20:1)
Mahte Laika hta jahpawt nhtoi hprim hpram (Mahte 28:1)
Marku Laika hta jahpawt jan pru ten (Marku 16:2)
Luka Laika hta Jahpawt jau jau (Luka 24:1)
3. Lup de du yang hpa baw mu ma ta?
Mahte Laika hta, nnang nawn kaba nawn wa nna lamu kasa langai a kajawng sha du wa nhtawm “hkum hkrit myit” nga nna ga shaga ai (Mahte 28:1-7)
Marku Laika hta nlung chyinghka hpaw nga sai rai nna ahpraw nba lawai ai shabrang langai lup kata kaw dung nga ai (Marku 16:2-7)
Luka Laika hta tu kabrim ai masha lahkawng tsap nga ai (Luka 24:1-8)
Yawhan Laika hta lamu kasa lahkawng lup kata pai hkra dung nga ai hpe mu ma ai (Yawhn 20:11-13) nga ai.
4. Hpa majaw dai lup de sa ma hka?
Mahte laika hta lup hpe yu yu na gawan sa ma ai (Mahte 28:1).
Marku laika hta manam pyaw ai sau, moi mang kaw chya ya na matu (Marku 16:1).
Luka laika hta manam pyaw ai baw sau gun nna sa ai (Luka 24:1).
Yawhan laika hta manam pyaw ai sau chya ngut chyalu rai sai lam ni rawng nga ai (Yawhan 19:40).
5. Lup gaw hpaw nga sani?
Mahte laika hta, shanhte du yang lamu kasa du wa nna sa galau hpaw dat ai (Mahte 28:2).
Marku laika hta nlung chyinghka ndai kadai galau kau ya lu na I ngu myit nga yang, gayin mada dat ai the chyinghka gaw hpaw nga sai (Marku 16:3).
Luka hta nlung chyinghka galau mat chyalu sa mu ma ai (Luka 24:2).
Yawhan hta lup gaw chyinghka hpaw nga chyalu rai sai (Yawhan 20:1).
6. Dai lup kaw na hpa baw shiga na wa ma ta?
Mahte (28:5-6) hte Marku (Marku 16:6) hta lup e mu ai lamu kasa gaw shanhte hpe" shi nang e nnga sai, shi tsun dan sai hte maren bai hkrung rawt wa sai, shi a sape ni hpe tsun dan mu", Luka 24:6 hta, "shi nang e nnga sai, hkrung rawt wa sai: Galile mung e naw nga yang Masha Kasha gaw yubak kap ai ni a lata de ap kau ai hkrum nna, wudang hta jen da ai hkam ngut jang, masum ya nhtoi hta hkrung rawt wa na ra ai lam, nanhte e tsun da ai ga hpe myit dum mu" nga ai.
7. Dai num sha ni gaw kaga ni hpe dai shiga tsun dan ma ai kun?
Mahte laika hta lamu kasa gaw ndai shiga kaga ni e tsun dan na htet dat sai (Mahte 28:10).
Luka laika hta kaga sape ni hpe wa tsun dan ma sai (Luka 24:9).
Marku hta tsun dan tim nkam ma ai (marku 16:11).
Yawhan laika hta Mari gaw shi mu ai lam yawng kaga ni e tsun dan nu ai (Yawhan 20:17).
8. Yesu hkrung rawt sai hpang kadai ni hpe shawng hkrum a ta?
Mahte laika hta marai (11) hpe shawng hkrum ai (Mhte 28:16-17).
Marku laika hta Mari hpe shadan dan ai hpang nam kahtawng de sa wa ai sape marai lahkawng hpe hkrum wu ai, dai hpang sape ni (11) hte hkrum ai (Marku 16:12;14).
Luka laika hta Ema-u lam kaw sape lahkawng hte hkrum ngut jang, sape ni (11) hpe bai hkrum ai Luka 24:30-31).
Yawhan laika hta marai (10)-(11) (Yawhan 20:19-20).
9. Yesu shi a sape ni hpe gara kaw shawng hkrum a ta?
Mahte laika hta Galile makau na bum ntsa kaw (Mile 60-100) Yeruslem hte tsan ai shara kaw re (Mahte 28:16-18).. Teng sha Yesu a hpang jahtum shat sha poi hta tsun da ai shara rai nna, num sha hpe lup kaw tsun ai ga mung rai nga ai.
Marku hta gaw, nam kahtawng de hkawm sa wa ai marai lahkawng kaw shawng dan pru ai nga ai. Luka laika hta Ema-u lam kaw marai lahkawng hte shana maga e hkrum ai, shana aten e Yerusalem mare na gawk kata kaw kaga ni hte bai hkrum ai. Yawhan laika hta mung gawk kata kaw shana maga e hkrum ai nga nna rawng nga ai.
10. Yesu hte hkrum ai lam wa tsun dan ma yang sape ni kam ma ni?
Luka laika hta Yesu hkrung rawt sai lam tsun dan ma yang sape ni nkam sham ma ai (Luka 24:11). Marku laika hta kadai e mung hpa mung ntsun dan gwi ma ai (Marku 16:8). Ndai zawn shai ai hpe nshai hkra tsun dan lu na gaw chyum hpaji ninghkring ni a lit rai na sai. Raitim, hpang jahtum e gaw nmai shai ai lam sha rai ra nga ai. Byin ai langai hpe shai ai ningmu law jang teng sha byin ai hku hkam la na gaw tsan gang nga ai. Yesu si ai hpang shaning (20) ning daram hta sha ndai daram shai ai hku hkai wa masai.
GA HPUNG DIM
Hkristan masha tai ai hta, Yesu hkum hkrang nan hkrung rawt ai lam nnga yang, kam sham na lam nmai byin ai nga nna lama myit taw ai rai yang, Hkristan makam masham gaw galai shai wa na nhpang rai nga sai. Dai majaw, tinang a makam masham gaw gara kaw maju jung ai kun? jaw ai hku lam gran yu ra nga mali ai law.
Yesu a sape ni masu ai lam nka da tim, Petru gaw jahkring hkring Yesu hpe tsun hkam la nna nhkan ai mabyin ni mung nga nga ai majaw, dai ni na sinna Hkristan dingsa ni gaw ndai sape ni masu da ai ga hpe kam na n gwi wa sai hte Hkristan tai ai kaw na Hkristan ntai ai hku nga wa ai ni law wa masai.
Dai ni na Hkristan ni a matu Yesu hkrung rawt ai lam hpe teng sha chye na hkra anhte gara hku tsun dan sakse hkam na law? Ndai lam ni gaw Sasana galaw ai lam hta ahkyak ai daw nrai ni? Lama nhkrung rawt yang gaw Karai kasha re ngu gara hku kam sham na rai ta?
Mi shawng daw na Hkristan ni gaw Yesu a hkrung rawt ai lam hpe, hkum hkrang nrai, Wenyi hkrung rawt sai lam hpe hkam la ai lam shawng daw hta tsun sai. Kasa Pawlu mung dai hte maren sha sakse hkam hpang nna, Petru hte shan lahkawng gaw ndi nda bai byin wa nhtawm, hkum hkrang hkrung rawt wa sai de masu (Tricks) galaw lai wa sai lam chyum laika hpe daw hte daw htai lai yu yang mu nga ai. Chyum laika hta Pawlu hte Petru sha nrai, Ningpawt Ninghpawng laika (N.N 32:22-32) hta ka da ai Yaku a mabyin hpe yu ai shaloi mung (tricks) lam ni hpe mu lu nga ga ai majaw, YESU TENG SHA HKRUNG RAWT SAI KUN ngu ai lam hpe, Jinghpaw Wunpawng amyu sha a myi hte sung sung gawn yu nna jet ai Hkristan tai sa mat wa ra nga mali ai law….


c: text/html

text:
* Ngai Sutdu n rai,
Matsan chyahkrai mung n rai;
Laikasi ni lahku;
Laikayan ni mahkyu,
Gamgu dai hkra tut tut garang mayu.
* Ngai Suthti n rai,
Ja gumhpraw n suh nngai;
Raitim ngai n matsan,
Gumgu rau myu hpe shapan;
“Gumgu mat jang, Amyu mat na,”
Ngai nachying tsang laq we ai.
*Ngai Hpyenjaubau n rai,
Laknak kaba n lu nngai;
Pyenli, modo, amyawk n lang,
Hpyen luksuk mung n lu nngai;
Ngai gaw Gamgu,
Maisau palah sha mi lu;
Magrau grang grang palah gap bun,
Hpyen hpe mangaq lu we ai.
*Ningbaw Ningla ngai n rai,
Matsun Du mung n rai nngai;
Langai hpe pyi awn lu n rai,
Raitim Ngai Gamgu,
Laika hti shawa ngai lu we ai.
* Ngai Tsidu kaba n rai,
Tsi lajang na atsam n lu nngai;
Raitim ngai Gamgu,
Gawngkya masha lakawn mayu;
Shawang amyit kabrat li ai.
*Share Ninghkring ngai n rai,
N share n shagan lu nngai;
Shanaq shagu Ngai Gamgu,
Yup n lu shanaq ni lawq la ai;
Hkrai shingtai garen laq nngai.
*Ngai shingni hpring masha n rai,
Masha shazai mung n rai nngai;
Ngai Gamgu, Nang hpe shalan lu,
Sumrai hte shangwi,
Manihpa hte shakre lu we ai.
*Ngai lawhpah myit marin,
Tinggyeng amyit n rawng nngai;
Ngai Gamgu,
Myu a, ‘Sailam’ shim dah mayu.
Shanglawt Tsing ( 1.11.2015)
Read more »

robotstxt: allowed

filter: keep


text:
2008 Ning hpe ntsa lam hproi bai yu dat yu ga mai kaja lam ni nga ai zawn hten run hten za tsin yam tsim dam ni mung law nga ai . Nkau gaw Mung kan a shingra tara maka a majaw mung rai nkau gaw masha shada sat nat hkat ai lam ni mung rai nga ai.
Hpa mi rai tim 2008 ning gaw gade nna yang htum sana sha rai sai ngwi pyaw ai 2009 shaning nnan mung du shang wa sana sha rai sai . 2009 ning gaw ganing re ai baw ni bai du wa na kun ? shaning aten ladaw ni gaw lai lai rai mat wa sai . Nang na a hkum a matu hpa galaw sai kun ? Na a dinghku dum nta masha ni a matu hpa galaw sai kun? Na a mare buga grup yin na ni nang hpe kam hpa ma ai kun? Na a amyu sha ni a matu Na a Mungdan a matu akyu rawng ai lam lama ma galaw ga sai kun??? kun ngu ai ga si ni hte bai nhtang myit sum ru yu ga....
Tsaw ra J.W myu shani yawng 2009 shaning Nnan hta Ngwi pyaw nga mu ga .
Ngai na hkrup ai 2008 ning hta byin lai wa sai mabyin ni....
- Myen mung hta Nbung laru a majaw Aeyawadi Ginwang hta masha sen lam si hkrum sai.
- Miwa mung hta Nnang nawn gaba byin na masha manu mana si sai .
- Russia Mung hta nbung li hkawn na masha si ai.
- Spain Mung hta Mung nbungli hkawn ai lam byin lai wa sai.
- Russia gaw Goger hpe shang gasat ai.
- India Mubai hta gasat gala amajaw masha manu mana si hkrum sai.
- Israel gaw GaZa hpe ganghkau kawn gasat ai majaw masha tsa gaba si hkrum sai.
- America mung hta Obama gaw shawng nnan na shan chyang masha Gumsan magam tai lu sai.
- American Mungdan a sut masa laru a majaw mung kan hta ram ram ahtu hka nga sai.
- Gumsan magam W.Bush gaw American Gumsan magam ni hta shawng nnan labau shang gyepdin hte gabai katut ai wa rai sai .
- Thai Mung dan hta laning mi laman hta sha Mung dan a Hkringmang daju ( PM ) marai 4 galai sai .


text:
NZ du J.W Hkristan hpung masha ni a shawng na lang na chyum sharin hpawng hte hkrismat hpe 22-26 .12.2012 du hkra Foxton Bible camp hta awngdang ai hte galaw la lu sai.
Ndai sharin hpawng hta Rev. Dr Maran JaGun kawn makam masham hte htung hking ngu ai ga baw hte sharin ya sai, matut na Australia na du sa ai hpajidu usa sara kaba Kareng Naw Tawng kawn mung makam masham amyu sha hte laili laika ngu ai ga baw hte sharin ya sai.Hkrisatu a sape majing tai na matu marai 4 mung myit malai hkalup hkam la sai. Ndai sharin hpawng hta Australia na j.w myu sha nkau ni mung sadu shang lawm wa sai hte sadu sharin hkam la ai masha yawng 98 tup re lam chye lu ai.


text:
2009 Ning Lahkawng lang na NZKC a hkrum zup hpawng hpe 5.6.2009 lanban ya sha ni Auckland mare hta atsawm sha galaw la lu sai . Ndai lamamng hta Malaysia kawn dushang wa ai masha nnan ni hpe hkap tau la ai hte hpawn NZKC a amumadu nnan hpe mung lata san la lu sai .Amumadu slg. Lanan Hkun Aung a shara hta amumadu nnan hku na shadang Marip Seng Li hpe lata san da sai.
NZKC gaw NZ Mungdan hta sha nu nga ai J.W sha ni shada myit hkrum makyit mahkai pawn ba hkat lu na matu hte amyu htung hkring laili laika ni hpe makawp maga na matu yawsha da let hpaw nhtan da ai rai nga ai. Ya ten hta NZ kaw shanu nga ai J.W shani gaw Wellington hte Auckland Mare gaba ni hta shanu nga ga ai Law malawng gaw jawng lung ai ni hkrai rai nga ai.


text:
KIA Dap Nawng Daju Ginra De Gasat Gala Majan Byin
KIA Masat (5) Dap Ba, Masat (3) Dap Dung makawp maga ginra Lai Hpawng Bum lawu hku nna htu shadut lung wa ai Myen hpyen hpung ni hpe October (1) ya jahpawt hkying (8:40)Am aten kaw na KIA Masat (3) Dap Dung na myu tsaw hpyen hpung ni shingla gasat dat ai lam na chye lu ai.
Matut nna KIA Dap Nawng Daju, Masat (252) Dap Nawng Dap Dung makawp maga ginra Nhkram Bum mayan na KIA Gidon post hte Dawi post ni de October (1) ya jahpawt hkying (9:00)am aten kaw na Myen Hpyen Hpung ni Sinat kaba ni hte gap bun nhtawm hkying (1:25)pm kaw nna bai htim gasat lung wa ai majaw KIA Masat (252) Dap Nawng Dap Dung na my tsaw hpyen hpung ni hte laja lana gasat gala byin ai lam, Myen ni Gidon maga gap dat ai Sinat kaba pala ni hta Gung nsa lawm ai pala ni hte mung gap bun ai lam shawnglam shi sawk ni tsun shana wa ai.
KIA Gidon Post hta lai wa sai September (30) ya shana maga hkying (8:00)Pm aten daram hta mung Myen Hpyen Hpung ni htu shadut lung wa ai majaw gasat gala majan byin lai wa sai re hpe shawnglam shi sawk ni shiga jaw la ai kaw na chye lu ai.


text:
SINNA GINWANG GINJAW KATA CHYEJU SHAKAWN HPAWNG GALAW.
Nhtoi;- 9-6-012. jahpawt daw (7:00 am ) ten, Sinna Ginwang Ginjaw, Masat (2) Dap Ba Daju, Awng Lawt Gawk Nu kata hta Padang Hkrun Lam Majan Laning mi hpring chyeju shakawn hpawng hpe Magam gun, Mung mare masha yawng marai (587) shang lawm ai hte angwi apyaw galaw ngut kre la lu sai. Ndai akyu lamang hta Masat (2) Dap Ba Up, Du Up Jum Dashi Brang Nan kaw nna, Madang hkrun lam majan masing laning mi laman na, Karai Kasang a mau hpa shaman chyeju hkam la lu ai lam hpe Sakse hkam tsun sang lang dan ai.
Akyu hpyi lamang (program) hpe Hkristan Nawku hpung pawng hpawm lit la, galaw sa wa ai.
Ndai lamang hta KIO a NDAU SHABRA LAIKA hte, ပင္လံုကိုခ်စ္ပါ ngu ai laika pa ni hpe du sa ai Dap shawa, Mung shawa yawng hpe hkum gu dek garan jaw ai lam ni galaw la lu sai.
Read more


text:
Laiza Makau KIA Pau Se Post Bai Yen Kau
17/ 4/ 2016 ya shani na KIO Ginjaw ginra, Masat (5) Dap Ba ginra, Laiza makau, Nam San Yang shingdu, tinang KIA MHH Pau Se post (2) hpe myen hpyen ni 1:45pm daram hta hpyen man (3) hku nna wang htim gasat shang wa ai majaw gasat poi laja lana byin ai hpang tinang KIA post (2) hpe yen kau da sai lam na chye lu ai. Tinang KIA maga na marai (2) asak ap nawng mat nna marai (4) hkala hkrum mat ai lam na chye lu ai.
Ndai laman KIO Ginjaw ginra kata hta tinang KIA kawn yen kau ai Post (4) rai sa lam na chye lu ai. Myen hpyen ni gaw n'gun kahkyin la nna lani hte lani KIA post ni hpe htim gasat zing mat wa nga ai hpe mu lu ai. Tinang KIA Dap kawn shara shagu Mungdan ting htim gasat wa ai rai yang ya na zawn myen ni n'gun lu kahkyin la na n're.
KIA Dap kawn shara shagu de majan lawan gasat ai lam n'galaw yang gaw nga shara ma wa nna mung masha ni hkawm sa hkawm wa grau grau yak wa na masa nga ai. KIA Hpyen Dap a ntsa mung masha ni a kam hpa ai myit mung yat yat yawm wa mai nga ai. Kaga myit rum rawt malan hpung ni mung KIO/KIA hpe yu kaji ai lam nga wa ai hpe mu lu ai.
Dai majaw KIA hpyen dap hku nna htim gasat majan hpe aten ladaw langai masat tawn nna lawan galaw sa wa na matu mung masha yawng a gawn malai hpyi lajin dat ai.


text:
2013-Ning. Teng ai. Shawng de Lagaw Lahkam mi daram lahkam dat jang 2013-Ning ngu ai Shaning Dingsa htum mat nna,2014-Ning ngu ai Shaning Nnan de bai du shang wa sana re.
Shaning Dingsa ni lai htum,Shaning Nnan ni kade lang bai galai lai mat wa tim,N-galai shai hkraw,N-byin mai hkraw hkraw re ai lam langai mi gaw-Munghpawm Myen Mungdan a Mung Masa lam hte Hpyen Masa lam ni rai nga ai. Galoi mung Lagaw Lahkam Nnan de,Ngwi wa na,Pyaw wa na de N-du lu wa hkraw ai hpe mu mada lu nga ai. Myen Hpyen asuya ni Up hkang taw nga ai shaloi tsun ai gaw….“Mung Masha Up Hkang ai shaloi Nanhte Mungchying Sha ni ra ai lam tsun la mu”…nga ai re. Raitim-Lenghtawk Hpyen Labu raw nna- Bu Hkang bu..Nsam galai nna Rapdaw Prat du wa ai shaloi raitim- 2015-Ning a hpang e she…. Bai nga na zawn rai taw nga sai.
Ya gaw- Byin wa sana re,Pyaw wa sana re…ngu shadu yang… Myu mi de bai “Lau Lau” rai taw nga ai hpe mu mada lu ai. “Ma” ni- Muk gashun sha hkat ai zawn- “Muk sha na kun?” “Sha na” “Maw…sha u”…nga ai majaw- Mahkoi Jaw sha kun? ngu nna “La” na hkyen jang- “N-jaw sai”…bai nga mat re ai hte lachyum bung taw nga ai. Dai majaw…N-dai lang “Jaw na”…nga nna bai “N-jaw jang”…”Ma” Muk hpyi taw ai zawn naw hpyi Aput taw na kun?...ngu ai gaw Myit yu shara nan rai nga saga ai. Shanhte N-jaw sha tim (shn) Mungchying Sha ni a Ahkaw Ahkang hpe n-jaw tim..Anhte hkrai, Anhte Lak San Galaw la, Lajang la,Gyin la yang n-mai na i? Dai hpe mung Anhte myit shalawm ra na ga ai.
N-mai tim,Mai tim- Byin mai hkra nan lajang la ra na Ten gaw ni wa magang sai re. Hpa majaw i?...nga yang..Mungchying Sha ni a Lu ging, lu ang ai Ahkaw Ahkang ni hpe hpyi taw nga ai…“Udi” a Matu gaw tam mu saga ai. Raitim- kaning re Matu rai na re hpe rai n-chye lu nga ga ai.
Atsawm bai myit sumru yu yang-Myen Hpyen asuya gaw galoi mung Mungdan hpe ngwi pyaw hkra galaw na n-re. Mungdan ngwi pyaw mat jang shanhte a- “Anhte a Mungdan Matsan nga saga ai.Jam jau nga saga ai…Garum la marit”…nga nna Mungkan de “Maw Hpyi Kawk” hpai nna Hpyi sha hkawm na Akwoit mat mat sana re. Grau nna “Democracy”..ngu ai Mung Masa Ga Hkum hpe N-gup kaw na Bawp hte chyi rai hkra tsun nna, “Galai shai taw nga saga ai” “Democracy Mahkrun lam de Yawng taw nga saga ai”…nga ai Ga Nsen ni hte Mungkan hpe matut nna Maw sha, Masu sha taw nga na sha re.
Myen Hpyen asuya ni a Matsat shabat re ai Myit kraw kata lam hpe atsawn pu pu le le n-chye ai Maigan ni gaw..“Rai na n-hten?/Teng na n-hten?” ..nga nna- Dollar Sen Sen,Wan Wan garum taw nga ma ai. Myen Hpyen Du ni gaw- Dai Gumhpraw ni hpe shanhte a Sumbu hta hte magawn bang nna,Myit hta lagu Mani taw nga ma ai re.-“Anhte Masu ai kam sha taw nga ma ai”…nga “Salat” n-pru ai Gumhpraw shang lam kaba lu tawn masai re. Dai hta n-ga…Shanhte a Lawhpa myit gaw, Shawng Lam Kaw Si mat sai Myen Hpyen La ni hpe “Hkrat sum ai jahpan” kaw n-bang ai, Kanu kawa Makyin Jinghku ni hpe n-shana ai…dai Hpyen Ma ni a Shata shabrai Rashin Malu Masha ni kaw na hkawt Dapdung Hpyen Du ni Htuk sha taw nga ma ai lam chye lu ai. Si mat ai wa kaw na pyi naw alai sha,akrawk sha ai nga sai kaw nna gaw..Chyahtum chyalai rai mat sai. Dai ram Matsat shabat,Myit Htuk Myit yuk ai ni hte naw matut kanawn taw na kun?...ngu ai gaw grai nan sung sung myit yu ra ai lam kaba langai mi rai nga sai. Myen a Ga hpe kam nna Dollar Sen Sen,Wan Wan sumpum jaw taw ai ni hpe mung Mau hpa she re. Myen ni gara hku “Wu” da ma ai kun? Myen ni “Wu” da ai n-rai yang mung- Baw Nu hta Hkyi rawng ai “Katsu Mungdan” ni re she angu mayu sai. Hpa majaw i?..nga yang shanhte shing rai garum magang Myen Hpyen Gwi Si ni N-gun rawng magang, Mungchying Sha ni hpe Roi magang sha rai nga ai. Dai majaw Myen Hpyen asuya hpe garum ai Mungdan ni hpe mung Anhte a “Hpyen/Enemy” hku nna Masat tawn da kau ra sana re. Dai zawn Maigan Mung ni garum na matu, “Kam” na matu- Madi shadaw tsun garum ya taw nga ai gaw “Ngapaw Ma- Awng San Suu Kyi” rai nga ai. Dai majaw ASSK mung Anhte Mungchying Sha ni a “Hpyen” sha re. Dai hpe n-mai malap na ga ai.
Gara Prat raitim- Munghpawm Myen Mungdan a Mung Masa, Hpyen Masa lam gaw Maru Marang, N-ru N-ra, Kabawng Kachyawng,Adawt Adat,Ga li Ga law, Gasat Gala naw byin taw nga na sha re. Myen Mung a “Dinghku Majan” gaw Mungkan hta galu dik ai jahpan kaw lawm taw nga sai. Galoi galai shai wa lu na kun? Galoi Ngwi pyaw wa lu na kun? Byin gaw naw- “Byin Mai Na Kun?”…ngu ai Ga San ni “Hpungtang” gashaw Ngoi Kachyaw taw nga ai re.
Byin mai na lam nau gaw nnga tim- “Na” tu ai majaw “Na” kau dat ai Shiga langai mi hpe loi mi bai Maram dinglik yu ga. Dai gaw hpa baw rai ta?...nga yang-
“Mung Masa Bawngban ai lam hta Mungchying Sha ni hpyi shawn na Lam ni hpe tau hkrau myit sawn nna- Up Hkang ai lam ni hpe Tinang a Mungdaw hte Tinang a Myu Sha ni nan Up Hkang lu na Ahkang Aya (Authority) ni hpe bai N-htang ap ya na”…nga nna Wungyi U Awng Min November (30) ya Shani Yangon University Diamond Jubilee Gawk Nu kaw tsun lai mat wa ai lam chye lu ai. (Ref: Eleven Media,01- December,2013)
Thamada Theing Sein wa mung- “Jaw ai Mung Masa Hkrang ni hte Mungchying Sha ni a Ra sharawng ai lam ni hpe Bawngban jahkrup na matu ngang ngang kang kang Dawdan tawn da sai lam December (1) Ya Shani Radio Shiga hta tsun lai mat wa sai. Myen asuya ni a November Shata laman galaw sa mat wa sai Mung Masa lam ni, Simsa lam hte seng ai lam ni hpe Mung Shawa hpe Radio kaw nna sang lang tsun shana dan ai hta- 2011- Ning August (18) Ya kaw nna, Simsa lam hpe N-pawt hpang Saw shaga lai wa sai lam,Saw shaga ai shawng nnan Daw de n-kam ai lam, n-tsen ai lam ni grai nga lai mat wa tim Gap Jahkring hte Simsa lam Magam Bungli ni hpe Numdawn hte Numdawn matut galaw lai mat wa lu ai lam sang lang dan ai lam chye lu ai.
Matut nna Thamada Theing Seing tsun ai gaw-“Ngam taw ai N-tsen ai lam ni,N-kam ai lam ni, Myit tsang ai lam ni hpe shagrit shayawm kau nna, Jaw ai, Teng ai Mung Masa Mahkrun lam ni hte Mungchying Sha ni a Ra Sharawng ai lam ni hpe Bawngban jahkrup sa mat wa na lam ni hpe Pri nyem hkra galaw na matu ngang ngang kang kang Dawdan da ngut sai lam hte Kahtap nna tsun mayu ai lam gaw- N-dai lang Simsa lam Bawngban na matu Saw shaga ai lam gaw Teng sha wa Myit kraw kata hta na Tsawra Myit hpe N-pawt da nna Mung Masa Mahkrun lam hpe Bawngban jahkrup sa mat wa na ga ai”....nga nna tsun ai.
Dai zawn- Mung Masa lam hku nna Bawngban sa mat wa lu na matu, Myen Mungting Gap Jahkring ai lam,Mung Masa hte seng nna Myit hkrum ai Dawdan ai Lam ni hpe Numdawn hte Numdawn galaw sa mat wa na ra ai…. nga nna mung Thamada Theing Sein tsun lai mat wa sai.
Simsa lam hte seng nna Laiza e galaw lai mat wa sai Mungchying Sha ni a Conference gaw Simsa lam Gawde ai Mabyin hta Ahkyak ai Labau Shang Hkrum zup ai lam langai mung re ai lam Radio Mungga hta Thein Sein wa tsun shalawm lai mat wa sai. Dai hta n-ga… Lai wa sai November Shata laman hta Mungdan kata na Party ni hte Laknak Hpai Mungchying Sha ni a lapran hkrum zup Bawngban ai lam ni hpe mung Hkap tau la ai…nga nna tsun ai.
Matut nna Kayin Mungdaw- “Hpa An” Bawngban Hpawng hta raitim- Ting gyeng Myit Jasat, Jahtum Dinglai ai Myit Jasat ni hpe Koi gam nna Bawngban lu na hte Dai kaw nna- Simsa Lam Magam Bungli ni hpe Tsang hte Tsang galaw sa mat wa lu na re ngu myit mada tawn da ai lam ni hpe mung Theing Sein wa kahtap nna tsun shana lai mat wa sai re. (Ref: Eleven Media, 01-December,2013)
N-dai lahta de na Awng Min hte Theing Sein wa tsun ai “Ga” ni gaw- Kam mai na kun? N-kam mai na kun? Shanhte tsun ai hte maren kaja wa Kraw kata na “Ga” ni re i? Mai kam na i? N-mai kam na i? Lai wa sai Ten ni hta Theing Sein tsun ai hte Kaja wa byin taw ai lam ni gaw- “Wa Shakap” hkum gazik “Gwi Shakap” du hkra pyi shai taw nga ai yawng hkra chye chyalu rai ga ai. Myen Hpyen Dap ni mahtang she Theing Sein a “Ga” hpe n-hkan madat ai zawn zawn. Le zawn zawn, Htaw zawn zawn nga nna Anhte Mungchying Sha ni hkrai katut sha taw ai baw chyu byin lai wa sai re. Theing Sein wa gaw Anhte hpe Abawk Masawp, Myen Hpyen Dap ni gaw Anhte hpe Shagyeng shakat. Dai hku sha rai nga ai.
Ya kalang mi bai…Theing Sein Baw Krin wa gaw…N-dai December Hpang jahtum na Bat hta kayin Mungdaw- Hpa An kaw hkrum jang …..N-chyan de du ai Tsun shaga lam ni,Tinggyeng Ra sharawng ai lam ni hpe sha N-tsun ai..Yawng hkra rap ra ai hku,Pri nyem ai hku jawm tsun,jawm Bawngban ga.. bai nga sai. “Na” tu,Myi tu nna she”Na” kau dat, chye kau dat tim- 95% gaw “Gawut” taw ai “Talking” she rai na re. Awng Min wa mung bai tsun sai. “Madu Up Hkang Mungdaw” jaw na….da. Byin Mai Na Kun? Hpa majaw dai hku tsun wa ai rai ta? Teng sha nga yang dai “Ga” hpe UNFC/NCCT ni hte hkrum ai shaloi tsun ra ai re. Hpa majaw Dai Ga hpe November (30) Ya,Yangon University Diamond Jubilee Hall e Mung Shawa Uhpung ni hte hkrum ai shaloi tsun a ta? Soi Sam nga tsun ai n-dai Ga hpe Laknak Hpai Mungchying Sha ni Na nna,“Hpa An” hkrum Zup Hpawng hta Mungchying Sha ni Loi mi shagrit nna tsun Bawng mu ga..ngu ai Gumwai i?
Gara hku mi nga nga.. N-dai Shiga hpe gaw Atsawm Manat tek tawn nna NCCT ni hku nna “Hpa An” Zuphpawng hta Awng Min ni hpe San shagrin la ra na ga ai. Dai “Ga” na ai majaw kabu ai. Dai hpe shagrin nna matut Bawngban sa mat wa ga…ngu ai zawn re-Mahkrun Lam ni hpaw la yang Kaja ai maga de Negotiation hpe woi Dun mat wa lu na re ngu Kam ai.
Ahkyak ai gaw- Shanhte Re ai mi tsun tsun,N-re mi tsun tsun Shanhte a “Ga” hte Shanhte hpe bai N-htang gyit hkang lu na gaw Ahkyak dik rai nga ai. Tsun ai hku galaw yang galaw. N-galaw jang gaw tsun ai wa a Sari hkrat na lam sha rai nga ai. Shi n-teng man ai lam,Sadi N-dung ai lam Shi a “Ga” hte shi hpe bai N-htang “Baila Kadawng na lam” byin hkra (shn) Shanhte tsun ai lam ni hpe bai La kap nna woi shagrin la kau ai baw Ladat lang chye ra na ga ai.
Hpa majaw Awng Min hte Theing Sein n-dai Ga tsun wa ma ta? Teng sha nga yang shan lahkawng gaw “SumLa” she re. Ka/Lung kaw nna shan a N-gup shap nna tsun ai lam ni hkrai rai nga ai. Ka/Lung a Ahkaw Ahkang n-lu ai Awng Min hte Theing Sein shan ra ai hku,kam ai hku tsun na hkum gazik- “Kahti” na pyi Ka/Lung a Ahkaw Ahkang n-lu ai n-mai “Kahti” nga ma ai. Rai yang…shan kaw na hpa majaw n-dai N-sen ni pru wa ai rai ta? Anhte Mungchying Sha ni hpe Akoit gayet hkyen ai Lagaw lahkam rai kun? Myit yu shara rai nga sai.
Lam langai mi Na lu ai gaw- U Than Shwe hte Myen Hpyen Dap Ningbaw Ningla ni a lapran N-ru N-ra,Ga li Ga law re ai lam Shiga na lu ai. Dai zawn N-ru N-ra byin ai lam gaw Rapdaw Salang U Shwe Mann hku nna Sumprat dawk ya ai majaw re..nga nna,Naypyidaw e nga ai-Than Shwe a Kasha/Num Sha ni… Myit n-gut,Ka-un taw nga ma ai lam chye lu ai.
“Gying” kya,..Gam Maka nyem taw nga ai U Than Shwe gaw,N-dai Ten hta Hpyen Ningbaw Ningla ni hte”Ga” gashai hkat nna Hpyen Dap kata e U Than Shwe a Sumla ni Raw jahkrat kau ya ai kaw du hkra Sari hkrat taw nga ai lam Na lu ai. Myen Mung Shawa a lapran hta mung U Than Shwe hte shi a Dum N-ta masha ni hpe Mungdan hpe Dut sha ai wa,Mungdan hpe jahten ai wa, Hpyen Dap hpe Shingdu kaw nna Sumri Jum tek nna,N-tara ai hku lu tawn ai Shi a Ja Gumhpraw Sut gan ni hpe Makawp Maga na matu shakut taw nga ai wa…nga nna Lata Layung madi,Mara shagun taw nga masai re.N-dai Ten hta Than Shwe gaw “Gying” kya,Gam Maka grit nun taw ai Ten re majaw Madu Jan Daw Kyaing Kyaing hte “Yadaya Che”ai Bungli ni hte Shani/Shana,N-rau n-htau Bungli kyin taw nga ai lam chye lu ai.
Than Shwe a kasha/Num Sha ni hte Naypyidaw Council Ningbaw U Theing Nyunt ni pawng nna.. U Shwe Mann hte shi a Dum N-ta masha ni galaw taw nga ai Magam Bungli ni hpe Mara tam,Matai htang na matu shakut taw nga ai lam chye lu ai. (Naypyidaw kaw na shagun ya ai “Machyi Shim” Shiga).
“Naypyidaw Hpyen Ginjaw Rung e Than Shwe a Sumla ni hpe Raw jahkrat taw nga”
Dai hta n-ga…..“Letpan Kha” Poi galaw na Ahkaw ahkang jaw ai lam hte seng nna,U Than Shwe hte Ka/Chuk Min Awng Hlaing yan Manghkang byin ai lam chye lu ai.
U Than Shwe gaw Min Awng Hlaing hpe Mara shagun nna Shi hpe sa jahkrum na matu Order jahkrat ai hpe,U Awng Thaung hte U Tin Aye yan U Than Shwe kaw sa du Hpyi Nyem shazim kau ai lam hte, Min Awng Hlaing mung- galaw ging galaw ang ai hpe galaw ai lam re majaw,Shi a n-tsa e “Dip wa jang” gaw-Ka/Chuk kaw nna gara Ten raitim Hkring mat na/Pru mat na…nga nna tsun ai lam Naypyidaw Hpyen Rung hkan Shiga mawng taw ai lam chye lu ai.
Moi- Naypyidaw Hpyen Dap Ginjaw Taingmoe/N-dai Ten Kakoiye Wungyi hte Tsit Htauk Chuk rai nga ai BoChuk Wai Lwin mung U Than Swe a Man e Ka/Chuk hte rau Tsap na nga nna tsun ai lam Shiga ni brawng pru wa sai. Du Chuk/Nyi Kut (Nyinaing Kutkeye) hte K-Ht-Ts Lit hkam ni Mabyin hpe Maran taw nga ai Ten hta Taing Moe,Tatma Moe ni gaw Ka/Chuk maga de Tsap na nga ai “Ga N-sen” ni gumhkawng taw ai lam chye lu ai.
Dai ni (November-22,2013) Ya shani- Nayapyidaw Taing Hpyen Ginjaw Rung Gawk ni hte Hpyen Du ni a Line N-ta ni, Agyi/Hpyen La ni a Line N-ta ni hta U Than Shwe a Sumla ni hpe Raw jahkrat ai lam,Gang je nna Maza Pung kaw kabai bang kau ai lam ni galaw ma ai lam chye lu ai.
“Gying” kya taw nga ai lam hpe “Yedaya” Laja lana galaw taw nga ai U Than Shwe hpe Ninghkap ai hku nna- “Yedaya” bai galaw htang ai re lam,Naypyidaw Taing Hpyen Dap Ginjaw kata hkan tsun gazik taw nga ma ai.
U Than Shwe a Sumla ni hpe Raw jahkrat kau ya ai lam,Gang je kabai kau ya ai lam ni Naypyidaw Taing Hpyen Dap Ginjaw e galaw taw nga ai lam ni hpe kaga Taing Hpyen Dap Ginjaw ni hte Tatma Hpyen Dap Ginjaw ni, Dapdung Hpyen Dap ni de mung Shiga ni chyam bra mat wa sai.
Hpawt de (November-23) Ya shani e mung, Kaga Taing Hpyen Dap Ginjaw ni,Tatma Ginjaw ni,Dapdung ni hta mung U Than Shwe a Sumla ni hpe Raw jahkrat ai lam,Gangje kabai kau ai lam,Sumpum Wan nat ai lam ni galaw na matu lagu gahte matut mahkai hkat ma ai lam chye lu ai.
U Than Shwe gaw Hpyen La Jet ai Bochuk Ningbaw kaba langai mi n-re ai lam,Shi a Dum N-ta masha ni mung “Tinang hta Rank grau kaba ai wa hpe Hkungga ra ai”…nga ai Hpyen Dap a “Lai” hpe Ahkaw ahkang la nna N-pu na Hpyen Ma ni hpe Shangun Ma,N-chyang Mayam zawn kanawn mazum,Dang sha, Dip sha ai lam chye lu ai.
U Than Shwe hte Madu Jan Daw Kyaing Kyaing yan Nu/Wa ni a Gumhpraw law malawng bang lawm ai U Tay Za mying hkam nna galaw taw nga ai (AGB Bank) kaw e…… Mung Shawa ni Ap tawn da ai Gumhpraw ni hpe mung- Naypyidaw hte kaga Ginwang hkan na Gumhpraw ni hpe Ap tawn da ai ni bai n-htang shaw la taw nga ma ai lam chye lu ai.
U Than Shwe a Hku Hkau dik ai Bungli gun Manang Naypyidaw Council kaw na U Theing Nyunt gaw- “Aba Chuk”(Than Shwe) hpe Ga Htan jang Nanhte “Gwi” byin na”…nga nna Shagyeng Shakat nga tsun ai lam chye lu ai.
Ginwang ni hkan nga ai AGD Gumhpraw Dum hkan na Ap tawn da ai Gumhpraw ni bai n-htang shaw la kau ai lam ni gaw- U Tay Za hku nna Du Kaba Gun Maw hpe Saw shaga nna jahkrum ai hte mung ang sha-a rai taw nga ai hpe mu mada lu ai. U Tay Za gaw- Du Kabu Gun Maw hpe Shi a Magam Bungli ni hta rau sha Pawng nna “Arang” shang lawm na lam saw shaga tawn ai lam chye lu ai.
Tinang a Makawp Maga Dap hte Tinang kaga san rai nga taw ai U Than Shwe/Daw Kyaing Kyaing hte Kasha(Num Sha) ni hku nna Ka/Chuk Min Awng Hlaing hpe lawan dik ai hku Masha galai kau na nga nna Tsun Dakren taw nga ai lam chye lu ai.
(N-dai Shiga ni gaw Naypyidaw kaw na shagun dat ai re).
Hawdeka Khalaylay- From- Aung Lynn Htut
(BoMoe Aung Lynn Htut gaw- Moi shawng de American Mungdan a Myen Mung Hkringmang rai nna,Ya Aten e American Mungdan e Shingbyi nga nna Hpyen asuya hpe Gumlang taw nga ai wa re. Myen Hpyen Dap Kai Chyan/Intelligence kaw na hkring sa mat wa ai wa mung rai nga ai). N-dai lam ni yawng hkra hpe bai Maram yu ai shaloi- Naypyidaw Hpyen Dap Ginjaw kaw nan N-ru N-ra,Ga li Ga law byin taw nga nna Than Shwe wa gaw Shingnawm de du mat wa nga sai hpe mu mada lu ai. Rai yang Min Awng Hlaing hte Kaga Myen Hpyen Du ni Than Shwe hpe Ninghkap nna Mung Shawa hpang maga de lawm wa na kun? Gara hku mung n-mai myit mada nga ai. Hpa majaw i? nga yang…Min Aung Hlaing hte Kaga Hpyen Du ni- Ya sha naw shara lu hpang ai re majaw “Grai naw Lasi nga ma ai”. Shanhte Hpum wa hkra,Tit wa hkra shanhte lu tawn ai Arnar Power hte Mungdan a N-hprang Sut rai ni grai naw akrawk dut sha ra ai n-rai ni? Than Shwe hpe Lahkat kabai kau nna,shanhte Akoit grai naw gayet sha ra nga malu ai. Myen Hpyen Dap ni dai hku Mungdan hpe Shup sha,Pyip sha taw ai shaning(60) ning jan mat wa sai. Ne Win wa sharin da ya ai Hpaji ni gaw galoi htum sana n-re hte Mung shawa ni mung kan gaw tit tit,Garep N-ra hkrai hkrai rai “Myen Etiyopiya” tai mat nna,Myen mungdan ting mung “N-hpu the Hput rai..U Hka chyu sha Ka-ak ai Mungdan” tai mat wa na hpe shingran pyi mu taw nga nngai. Anhte a Jinghpaw Mungdaw Mungdan de dai hku n-byin na matu grai myit yu,Masing Masa jahkrit nna Makawp Maga sa mat wa ra na ga ai.
N-dai Ten…. Myen Hpyen Dap kata kaw sha Manghkang pru taw ai re ni? N-rai nga ai. Naypyidaw Rapdaw e mung Theing Sein hte ASSK Myit mala hka mat wa sai lam na lu ai. Theing Sein gaw Hpyen Dap maga naw Tsap nna, ASSK hte Thuya Shwe mann gaw Mung Masha hpang maga tsap nna “Ga” shaga wa ai lam hpe mu mada lu ai. Mungchying Sha ni hpe Madu Up Hkang Mungdaw jaw ra sai lam hpe Thuya Shwe Mann shawng tsun hpang ai lam rai nga ai. Dai gaw Mungchying Sha ni hpe Masu nna Organize galaw ai lam langai mi mung byin mai nga ai.
Rai yang…Ya, Awng Min wa- Mungchying Sha ni hpe “Madu Up Hkang Mungdaw jaw na”..nga nna tsun wa ai hte, Theing Seing wa “Mungchying Sha ni a hpyi shawn ai lam ni hpe byin lu hkra shakut nna galaw sa mat wa na”…nga nna tsun ai gaw- Kadai mahtang Mung Shawa hte Laknak Hpai ai Mungchying Sha ni hpang maga Tsap nna tsun ai “Ga” rai ta? Teng sha tsun ai Lam hte Abawk masawp nna Amyat htuk mat wa na Bawhpan lahkawng hpe chye garan ginhka ra na ga ai. Kadai mahtang- “Jet ai Federal Munghpawm Mungdan Nnan” hpe woi Gawde sa wa lu na rai ta? Shanyam Gawut nna tsun ai rai kun? Teng sha rai kun? Byin mai na kun? Ga San hte Myit yu shara ni grai naw law la nga mali ai law.
By-Bum Chyangau.
(Chyeju Kaba Sai).


text:
Ndai laman na shiga ni yawng hta laklai ai anhte a matu sadi ra ai shiga gaw wunpawng mungdan kata myitkyina mare kaba kaw myen ni a mung masa manau nau na nga ai shiga re ,anhte ninghkap nga ai kaw nan nbyin byin hkra nan galaw na hku rai sai,Jai na matu gumhpraw lap sen 8000,000000(sen hkying mat tsat)re nga shiga na lu ai ,Ngut na Myen mung hte seng ai UN slg,wa hpe mung saw shaga na nga shiga lu da ai .
Ndai lahta na lam ni yawng hpe myit yu dat yang myen wa gaw myitkyinakaw manau poi galaw UN na Slg.ni hpe saw shaga mungkan hpe masu sha na matu hkyen taw sai,Anhte a shanglawt asuya hte anhte a mung shawa hpe laga ga di na matu lajang nga ai ,
ngut na ndai laman (ေနျပည္ေတာ္)de wunpawng mung na u hpung nkau mi hpe myen ni saw shaga ai lam mung na lu ai ,
annau ni sadi ga myen gaw si manyi ai ladat bai lang wa sai....................
annau ni sadi ga myen gaw si manyi ai ladat bai lang wa sai....................


text:
Changmaw Hkung E, Nang Rawt Pru Wa Sanu! (Daw II)
Changmaw Hkung E, Nang Rawt Pru Wa Sanu! (Daw II)
Ahmoonli
CHANGMAW Hkung ngu tsun yang Changmaw Hkung a asak hkalam rai nga ai Ngawchang Hka hpe mung n mai malap da na re. Ngawchang Hka lwi nga dingsa Changmaw Hkung mung grin nga na re. Raitim, Changmaw Hkung e nang yup pyaw nga ai ten Ngawchang Hka gaw roi rip hkrum sai. Shi a tsawm shingni ni hkoi ma sai. Shi nsam ni hten mat, htum ma sai. Dai sha n-ga, nang nan mung tsittsawm ai nsam ni yawng hkoi ma sai le. Na a hkum dingyang baw da ai lam makau e tu pra nga ai marau hpun ni ya kanang du mat sa ta? Nang na hkumshan ni yawng htum mat nga sai le nang dum sanu! Kadai ni wa nang hte nang na asak hkalam hpe jahten shaza roi nga a ta?
Changmaw Hkung ginra hpe uphkang ai NDAK hpyendap ni 1985 ning kaw nna Miwa Mung a karum kahtau ai lam n lu mat sai majaw, dai ginra a hpun ni hpe shaw dut sha hpang sai. 1990 ning hta Changmaw Hkung ginra hta ka-ni hpe damlada ai hku na hkai hpang wa sai majaw, lam shagu hta hkrat sum ai lam ni mung law law rai wa sai. 1993 ning hta NDAK hpyendap ni Myen Mung Asuya hte gap hkat jahkring lekmat sen htu ngut ai hpang, NDAK Asuya hku nna Miwa Mung de hpun dut sha ai lam hpe moi na hta grau damlada ai hku wanglu wanglang galaw wa sai.
Dai zawn galaw ai hta, nta shagu hpe marai langai n galaw n mai ladat ni mung jailang wa ai lam ni nga lai wa sai. Law malawng dut sha ai gaw marau hpun ni hte kaga hpun hpan hkum hkra re ai. Dai hku dut sha ai lam gaw ndai ginra hta nga ai rudi masha ni a matu gara hku akyu nga a ta? “Dai hpun ni gaw mai dut sha ai re nga kadai n chye ai majaw kadai mung n dut sha ai. Miwa Mung kaw na mawdaw kaba ni, jak ni hte masha ni sa wa nna hpun ni hpe sa la ai ten, dai hpang she anhte gaw hpun ndai ni, dut sha mai ai baw re ngu chye wa ai. Shanhte hpun kahtam ai makau na nta ni hpe gumhpraw kachyi mi jaw ai. Ngut yang, jak hte galaw n ra ai shara kaw masha n-gun ra ai shaloi anhte kaw na masha ni gaw sa hpai ai, dai kaw nna gumhpraw ni lu wa ai. Dai hpang e gaw, anhte ginra kaw na masha ni nan mung hpun galaw sha hpang sai. Dai hku galaw ai ten hta mung NDAK Asuya kaw nna masat da ai hkanse ni hpe jaw ra ai,” nga nna dai ginra kaw nga ai rudi masha langai tsun ai.
Changmaw Hkung ginra hpe NDAK uphkang ai aten shaning ladaw ni langai hpang langai lai wa sai. Dai hta, hpun galaw sha ai hpe sha naw maram yu ga: bum ni yawng htum ma sai, tsit tsawm ai nsam ni mung yawng hkoi ma sai. Changmaw Hkung ginra gaw hpa baw galai shai wa a ta? Kade ram rawt jat wa a ta? Dai lam hte seng nna rudi masha ramma langai ya na zawn tsun ai; “Anhte kaw gaw dai zawn re hpun ni shaw ai a majaw kaja wa ai ngu ai gaw hpa n nga ai ngu pyi mai tsun ai. Rawt jat bawng-ring ai lam galaw nga ai. Raitimung, 2010 ning a shawngdaw gaw Asuya a budget hte galaw ai n re ai, Miwa ni a gumhpraw hte galaw ai sha re. Mare langai a matu jawng langai gap ya yang dai mare na hpun ni yawng la mat ai. Mahkrai gap ya yang, bum ni yawng ma ai. Hpang jahtum anhte kaw hpa n ngam ai. Dai re majaw, anhte mungmasha ni hta machyi ai lam grai law ai bawng-ring lam ni re ngu sha tsun mayu ai.”
Changmaw Hkung ginra gaw dai ladaw hta matut mahkai lam ni yawng pat da ai re majaw, hpun htaw ai madaw lai na matu daram sha galaw da ai mawdaw lam nkau mi sha nga ai. Changmaw Hkung ginra na mare kahtawng langai hte langai matut mahkai hkawmsa ai lam mung yakhkak ai. Ngawchang Hka hpe lai rap ra ai shara nkau hkan gaw mahkrai n nga ai majaw hpri sumri, hkali ni hte sha rap ra ai. Dai zawn re ai lam gaw dingbai dingna byin na re ai hpe chye ai raitim, rudi masha ni kaw lata la na ahkaw ahkang n nga ai. Dai ten ni hta asak ram sai ni, kaba sai ni gaw dai ginra kata kaw nga nna yi hkauna, hpun ni galaw let asak htum mat mai ai. Raitim, du wa na aten hta Changmaw Hkung hpe woi awn jasu jahprang na ma ni a shawnglam gaw gara hku byin lai wa sai rai ta… “ Moi anhte kaw gaw jawng lung ai masha ni nau n nga ai, re… n nga ai ngu pyi mai tsun ai. Ngai naw dum ai, dai ginra kaw gaw jawng kaji nga ai, ngut ai hpang gaw Chihpwi de Sanana Jawng matut ra ai. Dai shara kaw nna Chihpwi de du hkra lahkawng ya yup nna jawng sa lung ra ai. Dai re majaw jawng matut lung ai ni gaw ngai na ten marai lahkawng sha nga ai,” nga nna asak (30) jan re ai salang langai Changmaw Hkung ginra na ma ni a hpaji lam yakhkak ai hpe tsun ai. Ya (10) ning ladaw ni lai wa sai, Changmaw Hkung ginra hpe rawt jat shangun mai ai hpaji lam hta galai shai wa sai i? Changmaw Hkung e, nang rawt pru wa ra sai. Changmaw Hkung Hka gaw dai ten du hkra shi atsam nga ai daram lwi hkrat let Changmaw Hkung ginra hpe sak jaw nga dingyang re.
Hpang na shata hta bai matut na..


text:
skip to main |
skip to sidebar
Myen Hpyen dap ni madat mara nga ma ni?
By, Yaw Na Kachin Politics Watch and Research Network
Date: 20-11-2015
NLD ra lata poi dang ai hte rau, Aung San Su Kyi gaw shi a party ra lata poi dang ai hte maren shi tsun ai hta, asuya ning nan gaw gap wa na aten ladaw hta sha pyi gaw, hpyen dap a kasu gabrawng ai lam hpe n-galaw ya na matu hpyi lajin ai lam galaw dat sai. Rai tim shi tsun ai ga htum ai hte hpang shani njang Jinghpaw mung hte Sam mung de Myen hpyen dap ni gaw Jet-fighter hte bawm jahkrat, myawk kaba ni hte myawk si hti ndang hkra gap bun ayai bang masai gaw dai ni du hkra bai rai taw nga sai.
Dai rai yang, Myen hpyen dap a masa gaw ra lata poi dang ai ndang ai hte nau mi nseng ai zawn rai taw nga sai. Hpyen dap a sut masa akyu ara hpe makawp maga na lam gaw shanhte a matu madung bungli langai zawn sha tawn da ai masa kaw hkrang pru taw nga ai zawn rai nga ai, nang manang wa mung myit sawn garum yu rit, ra lata poi hpe hpyen dap maga na mung masa party ni ndang ai hte gaya pawt pawt nna labu palawng malu dan bang wa ai zawn rai nga masai.
Dai rai, ndai asuya ningnan gaw hpyen dap hpe lu shazim na kun? Hpyen dap hpe simsa lam hpe jawm shakut na matu lu shadut na kun? Dai hte maren hpyen dap mung ra lata poi dang sai asuya ning nan hpe akaw alaw ganawn mazum na kun? Myit yu ga!


text:
Myen hpe kam na kun?, tinang myu hte tinang mung masa hpe shachyaw na kun?
Kachin Politics and Mediation Research Network
Jinghpaw Mung Masa hte Htingram Sawk Sagawn Hpung
Email: kpmrn21@gmail.com
Daini mung naw mana nga na kun?
KIO/KIA gaw Karai anhte myu ni hpe shang lawt lu na lam hpe gaw gap sa wa na matu hpaw ninghtan da ya ai wuhpung langai re.
KIO/KIA gaw anhte myu sha ni a lawt lam a matu shakut ra ai wuhpung langai re.
KIO/KIA gaw Myu sha ni a gam maka tsawm htap wa na hte Wunpawng mung dan grin nga lu na lam hpe lahkrip ra ra woi awn galaw sa ra ai wuhpung rai nga ai.
2013 Oct 8-10 ya laman hta Jinghpaw mung Myitkyina mare kaba hta KIO hte Myen simsa lam hpung ni hkrum zup ai zuphpawng hta madung hku nna gaw gap hkat jahkring kau na hpe grau nna bungli ahkyak kaba langai hku nna bawng ban ai hpe mu lu nga ai. Simsa lam ngu ai gaw mung masa rapra tara hpe lu la jang shi hkrai shi simsa ai gaw mung kan a tara re. Wunpawng mung dan kata hta Wunpawng mungdan kata pru mapru nga ma-nga sutgan hpe gashun nna mung chying mung shawa masha hpe diprip nga ai jasam hpyen n-nga ai rai yang simsa lam bawng ban na matu mung nra ai re.
Jinghpaw mung hta Wunpawng hpyen dap nmai nga ai nga nna 2011 ning June shata kaw nna shamyit shatsai kau lu na masing kaba shaw let Myen hpyen dap wa gaw KIO/KIA hpe hpyen nbungli lang ai atsang du hkra gasat shamyit bang wa sai re. Dai gaw Jinghpaw mung dan hta Wunpawng hpyen dap nmai nga ai ngu ai masing nan rai nga ai.
Myen masu ai ga hpe anhte mung shawa hpyen hpung ni gaw tsep kawp nlu hkap la ga ai nga nna, mying ntsun ai KIO/KIA mung shawa hpyen du kaba langai tsun ai hte maren, anhte myu ni gaw Myen a mayam tai nna nga na hpe nra sharawng ga ai lam ya simsa lam woi galaw nga ai KIO/KIA salang ni hpe akroi anoi hpyi lajin dat ga ai law.
By: Mr.Alex James
kpmrn21@gmail.com


text:
NZ Mung dan a dingda zinglawng (south Island) maga na Christchurch mare kaba hta dai hpawt 4:30 am aten hta 7.1 magnitude ja ai nnang nawn langai nawn mat wa ai, dum nta nkau hte lam ni hten mat ai rai nna yaten du hkra masha 2 hkala nba hkrum ai hta lai na laga si ai lam nnga ai lam shiga dap ni hpe lakap let chye lu ai.
Ndai south island hte ya nnang nawn ai sha hta e anhte J.W sha ni rai n-nga shi ga ai J.W ni malawng gaw north island de nga ai hku re.
Trump: No Salary for Me as President.
5 hours ago


text:
Anhte W.P sha ni a lam hpe myit shang sha ai mai gan shi sumla jaugawng langai gaw shi a shi sum la ni hpe Thai mungdan Bankkok maigan shi jau gawng club hta madun lai wa sai lam chye lu ai.Wunpawng mung dan shanglawt asuya a shamu shamawt ai sumla ni rai nga ai .
Ndai shi jau gawng wa gaw American Mungdan carlifonia mungdaw na re .
Ndai lamang hta shi jaugawng ni madung sayu ai rai nna matut na mung Japan mung dan hta mung matut na madun mat wa na re lam shiga dap ni kawn lakap let chyelu ai.
Anhte amyu ni a lam hpe Mungkan de shabra ya ai lam gaw arawng lahpa langai mung rai nga ai . Hkumtsup hkra ndai kaw hti yu ga.
W.P sha ni a shi sumla Htai kaw madun
Anhte W.P sha ni a lam hpe myit shang sha ai mai gan shi sumla jaugawng langai gaw shi a shi sum la ni hpe Thai mungdan Bankkok maigan shi jau gawng club hta madun lai wa sai lam chye lu ai.Wunpawng mung dan shanglawt asuya a shamu shamawt ai sumla ni rai nga ai .


text:
Ndai gaw Wellington sha ra mi na manap gat langai mi re bat mi hta kalang nga ai kru jahpawt 10:am du hka rai nga ai madung dut ai gaw nam law nam lap ni re ,grau na gaw Asain masha ni law malawng dut sha ai re dai kaw madung gaw Miwa ni rai nga ai anhte Myen mung na ni gaw mari sha ai kaw n -gun dat ga ai, htawm hpang de chyawm anhte j.w ni mung mahkoi mi dut sha na ga ai kun??
Ndai gat kaw gat dut ai Miwa ding gai ni gaw englishga hpe How are you hte thankyou $ gade bai byan ya na hpe sha chye tsun ma ai rai tim bung li byin nga ma ai, NZ kaw nam law nam lap hpe madung hkai shapraw ai gaw Miwa ni rai ma ai .
NZ kaw moi daw de chying hkrang zawn re ni n nga ai re da Miwa ni gaw hkai li hpe lagu shawn la na hkai dut sha hpang wa ai re nga ma ai, take away seng hpaw sha ai Miwa langai hte hkrum yu yang shan hte Miwa ni gaw english ga nau ndang ai re ma jaw tinang chye tawn da ai tahpa ji ni hte shawng npawt gaw de la ga ai nga tsun dan ai.
Miwa ni gaw shadu lu shadu sha hpaji hpe kanu kawa ni kaw na lu la ma ai da ma jaw dik sha le hpa nchye ga law jang hku soi seng zawn re hpaw let madu chye ai ta hpa ji hpe arang shatai let tinang a prat hpe lu gaw de la chye ma ai ,Myit kyina mare na mu dik ai hkau soi seng ni gaw Miwa ni a seng hkrai rai nga ai ,dai ni Miwa a sut masa gaw mung kan hta kaup sha mat wa nga sai jut shagu shan hte a gun rai ni hkrai rai nga ai.
Moi hyen du gaba Napolian gaw Miwa ni hpe hpa nga ga ai ta nga yang "Miwa baren naw yup pyaw taw ai hpe hkum jasu nga tsun lai wa sai" dai ni Miwa baren gaw rawt sai ,n nga mat sai Miwa mung a Gum san magam Dixng shau phen (spelling njaw na re) gaw shi a mung ma sha ni hpe sut ma sa myihpaw na matu ning nga tsun lai wa sai"Ngyau teng yang gaw chyang ai hpraw ai n -ahkyak ai Yu law law lu rim jang rai sai nga ai"
Dai ni anhte J.W sha ni gaw Miwa hte jairt din ai ni re Miwa hte hpaga ga ai ni mung law law rai ga ai , Miwa kaw na yula sha rin lara ai lam ni mung lawlaw rai nga ai dai sha nga Miwa hpe maja ra ga ai Miwa gaw grai si mni ai ladat ni hte Myen mung ting hpe shalau nga ai hpe mung dum ra ga ai,anhte buga grin ra na hpun kawa dusat du myeng ,ja lung seng shing tai kaw na hkawt ngam ai sha Miwa ni mari nga ma ai dik shale anhte a J.w sha yi sha ni hpe du hkra ma ri la masai.
Dai ni anhte J.w sha ni nhprang hpe sha htu dut sha chye ai ni nre sha tinang a atsam ta hpaji ni hpe npawt hridun da let sha kut ra ga ai,MKA kaw j.w seng ga de nga ai kun? J.w laga sha ni lak sam ,nta shachyaw ai (payan) ga law masha ,jadup ai masha, motor byeng ai bung li ni marai ga de wa ga law nga ga ai kun,myit yu hpa rai nga ai jing hpaw ga malai hta kanu shing kyit kyit yang kasha mung shing kit kit ra,kawa n-gang hpye yang kasha mung hpye ra ai nga ai, dai rai yang kawa lak htak kaw lungseng bung li sut du rai yang kashi ni gaw dai bung li hpe bai lu matut nga ga ai kun? ban hte ban hkring htawng da graw let lu ga law sha wa hka ngu ai myit jasat ni rai ra ga ai.
Nhprang htu dut sha ai ladat kaw na zai ladat hte ga law sha ai amyu ni tai wa sa ga ngu ga saw dat ai rai.
Sinli ma.
Manap gat
Ndai gaw Wellington sha ra mi na manap gat langai mi re bat mi hta kalang nga ai kru jahpawt 10:am du hka rai nga ai madung dut ai gaw nam law nam lap ni re ,grau na gaw Asain masha ni law malawng dut sha ai re dai kaw madung gaw Miwa ni rai nga ai anhte Myen mung na ni gaw mari sha ai kaw n -gun dat ga ai, htawm hpang de chyawm anhte j.w ni mung mahkoi mi dut sha na ga ai kun??


text:
Myitrum manang ni, "Mungmasa Sumtsaw (viii) " shagun dat ai yaw. 9.6.2012 shani LZ Buga Hkalup Hpung Chyeju shakawn akyu hpyi lamang hpe awng dang ai hte galaw la lu nna, Shawnglam ni a matu tsawra shawang alu ks-sen 19, ¥ 3000 hte kumhpaw kumhpa alaw alam shinggyin la lu ai. NawngEhku Buga Hpung ni gaw,hkying hkum 24 lu sha gam akyu hpyi lamang hpe awng dang ai hte galaw la lu ma ai. MKA e gaw, Ramma 2000 jan shamu shamawt ai lam na lu ai. Dai laning mi hpring ai nhtoi hta, majan zim ai hkum shadu. Shara magup n zim ai lam chye lu ai. Dumbangbum M post de gaw, M ni lusha jarik wa sa ai shaloi, KIA ni n lu hkap pang la kau dat tim, bai ginhtang wa ai shaloi, aging agang lu shakram kau dat ma ai lam na chye lu ai.
jIC read more


text:
Sunday, 24 June 2012
Gara Hku Di Na?
Lai wa sai bat hta, Yangon Jinghpaw Hkalup Hpung Nawku Jawng de 6 ning a shawng na lang sa du kabye da sai. Masha ram ram law ai zawn shangwi shapyaw ai mung kraw she ganan nga ai. Nawku sa ai shawa masha ni hpe yu jahproi dat yang shawng de nhkrum nmu yu ai ni she law mat sai.
Grau myit shang sha shara gaw mungga htawn ai lam rai nga ai. Shawoi na zawn Mungga ga baw shaw madun tawn nna htawn tsun nga ma ai. Ndai bat hta gaw UN kaw nna masat ai World Environment Day rai malu ai. Dai majaw, English hku nna Green Economy: Does it include You? Ngu ai hpe Jinghpaw hku Atsit nsam sut lu nga mai lam: Nang mung lawm ai kun? Ngu nna ga byan da ma ai.
Ngai hku nna ndai ga byan ai hpe nau nra sharawng nngai. Green ngu shagu Atsit nre ngu ai lam re. Green Economy, Green Energy ngu ai ga gaw 21st century hta tsun lang ai ga si ni re. Ndai kaw Green ngu ai gaw tsit ai nsam nre. Green gaw san seng ai, maza mala n shabyin ai, makau grup yin hpe n jahten nhkra nna dingman san seng ai hku shinggyim masha hpe mung jam jau njaw ai sak hkrung lam (or) hpaga yumga lam, Energy ni hte sak hkrung nga pra ra saga ai ngu ai lam rai nga ai.
English hku ka da ai hpe ga byan ai shaloi ga hkum hpe byan ai hta tsun mayu ai hpe byan shadan dan na grau htap htuk nhten! Dai hte maren, Chyum laika hpe byan ai shaloi mung, jaw jaw byan ra nga ai. Yesu tsun ai ga hpe directly ading tawk byan ai shaloi gaw lachyum amyu mi, Shi tsun mayu ai hpe gawn dan ai shaloi gaw amyu mi rai nga ai. Nang gara hku byan ai hpe myit dik na nta?
Grau myit shang sha shara gaw mungga htawn ai lam rai nga ai. Shawoi na zawn Mungga ga baw shaw madun tawn nna htawn tsun nga ma ai. Ndai bat hta gaw UN kaw nna masat ai World Environment Day rai malu ai. Dai majaw, English hku nna Green Economy: Does it include You? Ngu ai hpe Jinghpaw hku Atsit nsam sut lu nga mai lam: Nang mung lawm ai kun? Ngu nna ga byan da ma ai.
Ngai hku nna ndai ga byan ai hpe nau nra sharawng nngai. Green ngu shagu Atsit nre ngu ai lam re. Green Economy, Green Energy ngu ai ga gaw 21st century hta tsun lang ai ga si ni re. Ndai kaw Green ngu ai gaw tsit ai nsam nre. Green gaw san seng ai, maza mala n shabyin ai, makau grup yin hpe n jahten nhkra nna dingman san seng ai hku shinggyim masha hpe mung jam jau njaw ai sak hkrung lam (or) hpaga yumga lam, Energy ni hte sak hkrung nga pra ra saga ai ngu ai lam rai nga ai.
English hku ka da ai hpe ga byan ai shaloi ga hkum hpe byan ai hta tsun mayu ai hpe byan shadan dan na grau htap htuk nhten! Dai hte maren, Chyum laika hpe byan ai shaloi mung, jaw jaw byan ra nga ai. Yesu tsun ai ga hpe directly ading tawk byan ai shaloi gaw lachyum amyu mi, Shi tsun mayu ai hpe gawn dan ai shaloi gaw amyu mi rai nga ai. Nang gara hku byan ai hpe myit dik na nta?
Subscribe to: Post Comments (Atom)


text:
June 22, 2012
Southern Baptist Convention(SBC) a 2012 ning Zuphpawng Kaba hpe June Shata 19-20, 2012 ya laman Louisiana Mungdaw New Orlean Mare hta galaw lai wa sai lam hpe zuphpawng hta shanglawm ai Sara Labya La Seng kaw na chye lu ai. Ndai Zuphpawng hta shanglawm lu ai sha n-ga tinang Jinghpaw Mung hta byin hkrum sha nga ai Mung Masa, Hpyen Masa hte tsinyam tsindam lam ni hpe mung report tang tawn lu sai lam matut chye lu ai.
Southern Baptist Convention(SBC) ngu ai gaw mungkan Hkalup Hkristan Nawku Hpung ni hta kaba htum ai Nawku Hpung langai rai nna, Nawku Hpung shang masha yawng 16.6 millions re hpe chye lu ai. Laklai ai lam langai hku nna 167 ning na wa sai ndai Southern Baptist Convention (SBC) hta shawng kalang na African-American Ningbaw Nnan hpe lata san tawn lu sai lam rai nga ai, ndai magam bungli a jaw e kata lam Shanhpraw – Shanchyang Amyu Lachyen Lahka byin nga ai manghkang a ntsa kahkyin gumdin ai lam kaba langai hpe galaw dat ai re ngu nna mungkan ting na Hkalup Hkristan Shiga lawk hta kajai gumhkawng nga ai lam hpe mung chye lu ai. Ndai nnan lata san tawn sai SBC Ningbaw Nnan gaw, Fred Luter ngu ai wa rai nna Franklin Avenue Baptist Church (New Orleans) hta woi awn nga ai Pastor re hpe chye lu ai.
Overseas Kachin Association


text:
Myitrum manang ni, “ Marit Shingran” ngu ai Ga shagawp hte sumla ni shagun dat ai yaw. Ndai shata 30-31 hta Shwili kaw M hte bawngban hpawng bai galaw na re nga, M ni a “ Sailen nten shaya, Lagat ntsin abya” ahpyawp ai kaw n kadawng bang u ga; anhte datkasa ni a matu ya kaw na akyu aja awa hpyi shaja ga lu oi. 25.10.2012 Shana de na shiga, M ni Gangdau-yang post kaw na myawk gap bun ai rai nna, 3 lang na kalang mi gaw sha-ityang du mat wa ai re da. Sha-ityang gaw, LZ loi sha lai ai shara re majaw, Shanhte gap dat ai myawksi LZ hpe tawt lai kau da ai masa rai malu ai; nga ma ai.
Marit Shingran
Sumla ndai hpe yu,
Maning na shingran mu;
Shwili zuphpawng sa,
Htingchung hku re ai nga;
Sumla ni shagun jaw,
Ashawng hpe ga baw shaw;
“Num she raitim n hkrit,
Myusha lam gaja myit;
La hte pyi shingjawng lu,
Maisau pala grai tang du;
La wangan pyi hprawng swi,
Majan hkrit ai magwi;
Shi si jang ga sumpum,
Masat dingsat n hkrum;
Shanglawt Tsing a lupwa,
Magri sumla kaba;
Masat dingsat shadun,
Labau lara shalun;
Htawm na matu kasi,
Yu la na jawngma ni;
Labau maumwi ntsa,
Ka matsing da na yaw ya……..” da.
Oh! Kanau nang wa le………
Kana hpe tsun shagrau,
Manihpa jahta kau;
Ya gaw nang shawng si,
Ashawng maroi nni;
Laika ka na masha,
Langai ‘hkawng masum sha;
Nang zawn hpaji tsip,
Myusha ni a shingnip;
Kanang sa tam la na?
Mat mat nit dai i……ya……
Shanglawt Tsing
(27.10.2012,12:10AM)


text:
Myitrum manang ni, "Mungmasa Sumtsaw viii (matut-3)" shagun dat ai yaw.Anhte a ntsa M ni kade myit ja taw nga tim,KK gaw maga mi hku anhte hpe bai shalawt la na re ngu kam ai.Laning mi ladu hkrum ai hte anhte shada grau sin dun mat saga ai. Htingbu Miwa mung, Yinjang na Wpsha ni pyi Ginjaw hpe ya sha sha shat lit hte n-gun sa jaw chye ma ai.12.6.2012 shana de mung,garum ningtum lam galaw let,shat lit gun jaw ma ai lam chye lu ai. Dai kaw Hpawmi langai ni gaw, Shi hkrai n-gu buri 100 sa garum ai lam chye lu ai. KK gaw kahkyin gumdin ai hpe ra sharawng nga ai. Awng Padang lu na hpe myit mada kam sham nga ga law.
JIC read more++++
Tsaw e;
;
Asuya gaw, Bumnga m'sha, Ahkaw ahkang ni hpe wa; Mungm'sa l'dat hte hparan na, Kachyi pyi m'sing n nga ya;
Laknak lang wuhpung ni hpe, Gap hkat jahkring ai hpang de; 2008, Constitution a kata, Gang bang kau na masing sha;
Dai gaw Bumnga hpyi shawn ai, Mungm'sa laisa nhtan shai sai; KIO hte amyusha ni,
Myit mada ai Panglung mi;
Npawt ndung m'dung shatai,
Federal Union shabyin ai;
Mungmasa hkrun lam she re ai n rai ni?
Mungmasa Sumtsaw VIII(matut-3)
Oh! Tsaw e; ; Nang, Mungmasa myit grai lawm, Myusha lam-yan yawng she hkyawm,
Goi! Tsaw e;
Tsaw, matut she tsun dan na,
Ramma ni hpe htawn yaw ya......... KIO gaw ra sharawng,
Myit masin asan htawnglawng; Asuya hte amyit hkrum,
Ga s'di laika jawm shalum;
Dai myit hkrum lam myusha ni, Yawng ra sharawng lai kasi; Mungmasa l'dat hparan na,
Lai sai ten na sum machyi,
Mahkrum dingsa n kam madi;
Dai majaw Mungdan gadaga, Shinggyim Wuhpung Hpawng Kaba; Reng hkang ya na myit mada, ai hku rai.
; 2008 Constitution kata, KIO gaw Mungmasa,
Bawngban hparan na n kam, K'chyi pyi n hkap la lu lam;
Tsaw; ;
Dai Constitution hpe dawm kau, Bumnga masha yawng shang lawm; Yawng ra sharawng myit hkrum ai, Npawt nhpang Upadi galai; Ningnan sing she bai jawm ka,
Dai ningnan she shagrin na; ngu ai n rai hka! Myit yu na lam bai sumru,
(1) KIO gaw Ceasefire n galaw yu ai kun?
(2) KIO hpe htim gasat nga ai kadai kun?
(3) Shawng gap jahkring ra ai gaw kadai kun?
(4) Shawng gap jahkring ra ai gaw, Myen asuya
maga lit n rai kun?
(5) Jet ai munghpawm hpe gaw-gap na kam ai rai
yang,Bumnga masha ni gaw,kaga laksan
nga ra wa na hpe n mai myit ai kun?
Myityunalamlawlawnga,
Myen suya ndai ni wa;
Nhkyau hta pyi grau magaw, Shi a myit chyu hkan shachyaw;
; Yuptung pyi she lai sai le...., Myusha lam-yan n law gahte;
Nbung hprinawn nga dingsa,
Tsaw hte matut mahkai na; Mungmasa lam tut htinglet,
Mabyin masa hkan shakyet; Tsaw hpe chyeju dum dik ai, Yup sanu yaw tsaw—
Bye Bye.
Tsawe;
Oh! Tsaw ;
;
Matsing:
:Ga san sumtsaw jan ; ; Mungmasha Ga htai sumtsaw wa; ; Mungdan
Shanglawt Tsing (14.6.2012,12:20AM)


text:
CIGARETTE DIPLOMACY:secret dipomacy: Myen hte simsa lam bawng ban ai sumla hkrung yu nna Naku mi (myit lawm hpa mu lu ai lam)hugawng hpe tsun dan ai ni nga ma ai.
Du Kaba Gun maw hkayawm Cigarette jum da ai lam mu lu nga ai.Nkau myi Cigarette hpe n kaja ai hku na chye na ai ni nga na ma ai.
rai tim (CIGARETTE DIPLOMACY) ngu ai lam hpe loi na yu, mu hti yu yang lachyum sung sung, lam amyu myu, hku mu lu nga ai,CIGARETTE DIPLOMACY ladat hpe hku hkau lam hta lang ai zawn Dai ni dai na kawn gaw fire gasat hpang wa sana ngu ai lachyum ni mung mu lu nga ai.
CIGARETTE DIPLOMACY ; ladat hpe Miwa mung,USA CIA,Cuba,Myen Mung,jinghpaw ni lang lai wa yu sai lam na yu ai,myit lawm ai ni matut hkaja mai nga ai.
KIA & Myanmar Government Meeting For Peace (part 2)
KIA & Myanmar Government Meeting For Peace (part 3 )


text:
Anhte a htunghkring a rung a rai ni gaw ya daini e mungkan shara shagu chyambra nga sai myusha ni hte rau chyambra nga sai re.Anhte hpe Kachin/KIA nga na mungkan mungdan shagu hta masat masa galaw nga sai hte maren anhte a bu hpun sumraw ai hpe yu na anhte a maka tsawm ai hpe yawng chye nga sai re.
Dai majaw anhte a hkunghkring maka kap ai arung a rai ni mung moi na hta ya gaw grau dut kaja wa nna ,manu mung grau laja wa sai.
Rai yang e ndai arung a rai ni hpe galaw shapraw ai seng gade wa anhte Wunpawng sha ni madu nga sata ?
Myitkyina ga na jinghpaw wunpawng htunghkring arung arai dut ai seng law malawng gaw laga amyu ni she rai nga ai.Anhte hta rida jak rung nlu ai majaw masha ni hte shingjawng nna kun rai hpe galaw shapraw na atsam nnga nga ai.
Ngai Malaysia kaw Y stone hte hkrum yang ,shi gaw Jinghpaw labu palawng design galaw sha ai wa re majaw ,shi a design hpe na san yu yang masha ni shi a desing hpe lagu na palawng shapraw dut sha ai lam tsun pru wa ai.
Dai majaw ngai gaw nang na desing ni hpe asuya kaw မူပိုင္ခြင့္ မွတ္ပံုတင္kau u ngu hpaji jaw yang shi nau nchye na ai.
Tsawra ai myusha ni anhte a ndai tsawmhtap la ai arung arai ni wa anhte mungkan hta မူပိုင္ n galaw da jang gaw masha ni anhte a maka hpe la na sut masa hku galaw wa yang anhte hpa ngu mai na nre .Dai majaw htunghkring hte seng ai salang ni nawku hpung kanu kawa ni anhte hkyak hkyak galaw ra na kaw ndai mung lawm nga ai ngu shadum dat mayu n ngai.
FB=Wunpawng shiga


text:
Hugawng a ning mu
(KRC )Kachin refugee Comittee,moi shawng de KDO,Kachin Development Organization gaw 2003 ning kaw nna dai ni du hkra myu sha bungli hpe dang di dang dep ai hku nna galaw gun hpai nga ai hpe mu lu ai.Laiwa sai ten na ning baw ning la mugun ni yawng mung tinang akyu ntam,myu sha lam hpe lam amyu myu hku nna ayak ahkak rai woi shakut lai wa sai hpe mu lu
ai.Lam masa amyu myu a majaw ning ra mat wa ai lam ni gaw nga na sai.
ning ra ai hpe sha mara shagun dang rang hkat nga na malai shawng lam hpe rawt jat wa na hpe madung dat nna shada madi shadaw hpaji jaw hkat ai gaw madung rai na re ngu mu mada ai.
Yadai ni Malaysia mung dan hta tang du hkra myu sha lam hta tsap nga ai u hpung u hpawng ni hta na KRC,KDO gaw n gun ja dik galaw lu ai lam law dik mung rai nga ai.KDO,KRC galaw ai magam bung li ni hta UN lu na hpe sha madung dat ai sha nrai nna,Mani hpe hpaji sharin ya ai lam mung NGO hte ta gindun let Tsin yam jawng pyi hpaw na madang de rai wa sai.
Hpaji lam,
KDO,KRC tsin yam jawng na jawng ma ni ning tawn ai lam hpe Maigan mung dan masha ni mu chye wa ai majaw Kachin hpe grau chye na tsaw ra sharawng ai lam mung nga wa sai.Myen mung na Nagis tsin yam hpe Garum na matu KRC,KDO tsin yam jawng ma kaji ni laika buk ka nna alu tam ai lam mung awng dang nga malu ai.Dai laika buk kasha a majaw maigan mung dan lawlaw mung kachin hpe grau chye na wa ai lam mu lu ai.
Myusha lam,
KDO,KRC ni myusha lam hta tsap nga ai lam masa mung myit lawm hpa lamang ni lawm nga ai.Tinang myu sha a matu sha nrai nna myen mung dan na du sha ai myusha baw sang lawlaw hte kanawn mazum let shata shagu hpawng ai lam,shada garum madi shadaw hkat ai lam,Myen mung dan myu baw sang masha ni grau grau nna zin lum wa na lam hpe madung dat let myu sha baw sang poi,htung hking poi ni rau jawm galaw rai shakut nga ai hpe mu lu ai.
Mung dan masa lam,
mung masa hpe chyawm gaw KRC,KDO amying shing teng hte adan aleng woi galaw ai lam gaw nmu lu tim myusha mung sang masa hku nna maigan mung dan du,buga kata nga ai myit su du salang ni hte myusha ni a galu gaba lam san jahkrup nna hkawm sa chye ai lam gaw mu lu nga ai.
Makam masham lam,
Makam masham lam hta mung Naw ku hpung woi baw hpan lawlaw hte kanawn mazum nna rap ra hkra ganawn mazum hpawng de nga ai lam mu lu nngai.
Tsin yam ni hpe garum ai lam
Malaysia mung dan du nga sai myu sha tsin yam ni hpe mung lam amyu myu hku nna ladat shaw let shada garum hkat nga ma ai.Tinang myut sha ni hkyuk htawng rawng ai ten sadu gawan,shaw hkye la ai lam,Machyi makaw Tsirung du ai ni hpe KRC,KDO mugun ni nan sadu gawan let NGO hte hpawn rai tsi lajang la ai lam ni hpe mu lu ai,Tsin yam hkrum ai ni yawng
hpe kaba dik hku nna lu garum la ai lam gaw UNHCR hte tagin dun let Tsin yam lekmat shawk ya ai lam rai nga ai,Dai tsin yam lek mat lu ai hpang she ahkaw ahkang lawlaw nga ai lam ni a majaw rai nga malu ai.
Myu sha law tham wa ai lam,
KRC,KDO a myusha mayat maya lam ladat mung ram daw gaw awng dang ai lam hpe mu lu ai.Laban bat shagu hkung ran poi,Shata shagu ngu na ram madai daw hkalum kyu hpyi poi ni grai law ai hpe yu yang mayat maya lam mung ding yang re hpe mu lu nga ai.
Ndai gaw ngai langai sha mu lu ai ning mu sha re,dai hta grau nna lu galaw ai lam ni lawlaw nga na re.
Laimat wa sai ning nan hpang kawn dai ni du hkra lam woi laiwa sai Hpu shawng hpu ba Mugun ni yawng hpe Myu sha langai hku nna Hkung ga jaw arawng la nngai ngu tsun mayu ai la re.
chyeju Kaba sai,
hugawng@gmail.com


text:
N LU LA AI TSAW MYIT Shawnghtawk Tsing Pan Lahtaw Ja Roi Nye a mying gaw anhte amyu mying hku Vasana ngu shaga ai re. Nu yan Wa gaw Thai Mung e nga ai Miwa amyu re. Ngai kahpu 2, […]
Naitawng Hpunggan Duwa N ju yang mung n hkut, Ju yang mung n hkut, Grai yak ai yaw naitawng nang. Lawuga na nai ndai, Wunpawng nai hte n bung ai; Masa ai gaw ladu lai, Wunpawng nai hta grau she […]
“Rawt Malan” Myutsaw Htoi ( Gara Yang) Jiwoi jiwa, Gumchying gumsa, Madu uphkang, Koluni hpyen shang, Dumhpau sinat, Inglik hpe sat, Ginra makawp, Rawtmalan myinghkawp, Hpetsit Japan, Mazut hpyen nan, Wunpawng ginra Roi rip dip sha, Rehpe sinat, Japan hpe […]
Pangwa Share Ninghkring SHAWNGHTAWK TSING PAN Yawng hta grau sawng ai Pangwa, Nachying tsaw grau ai shara, Miwa lamuga jarit, Hpundung 5,6,7; Iya Share Ninghkring, Magrau grang ai ningtsing; Shaning tup tup katsi, Ginhtawng yinam lagyi; Luhka ja na grai […]
MAJAN TSIN-YAM Myutsaw Htoi (Gara Yang) Pak pung ngoi sinat mahku, Amyawk mawta gap sharu; Rawt malan hpyen hte asuya, Majan gasat ma ai da. Gumgai dingla ma kaji, Mahkawn shabrang hkrit shari; Htaw de le de hprawng kagat, Makoi […]
Simsa U Ga..


text:
(6) LANG NGU NA JINGHPAW WUNPAWNG AMYU SHA HPUNG A
GINJAW HKUMRA ZUPHPAWNG NDAU LAIKA
21st May 2012
1. Jinghpaw Wunpawng Amyu Sha Hpung a [6] lang ngu na ginjaw hkumra zuphpawng hpe May 19th ya shani kaw nna 21st ya shani du hkra awngdang ai hte galaw la lu sai.
2. Jinghpaw Wunpawng Amyu Sha Hpung Ginjaw hkumra hpawng hta USA, UK, Japan, Malaysia, Australia, Canada, Thailand hte Denmark mungdan na dat kasa ni yawng tang shawng ai lam ni hpe bawngban sa wa lu saga ai.
3. Amyu Sha lawt lu lam hta Jinghpaw Wunpawng Amyu Sha Hpung hte Wunpawng Mungdang Shanglawt Hpung rau bungli jawm galaw sa wa lu na matu Jinghpaw Wunpawng Amyu Sha Hpung Ginjaw datkasa hpung hpe dat nna Wunpawng Mungdang Shanglawt Hpung Ginjaw komiti hte bawngban sa wa na lam dawdan sai.
4. Jinghpaw Wunpawng Amyu Sha Hpung / Jinghpaw Wunpawng Amyu Sha Kongsi Ginjaw magam gun nnan ni hpe jat, shatsam hte sharai ai lam ni galaw la lu saga ai.
5. Wunpawng Mungdang Shanglawt Hpung Ginjaw kaw nna, mung masa manghkang hpe shawng hparan nna sha, Myen asuya hte simsa lam la na ngu ai, mung masa lam yan hpe madi shadaw ai. Tara ai majan hta shanglawm nga ai myutsaw share shagan kaji, kaba ni yawng hpe ja ja arawng la, madi shadaw ai lam ndau ai.
6. Myen asuya kaw nna woi galaw sa wa na lam; (a) Gaphkat jahkring na, (b) Matut mahkai rung hpaw na, (c) Buga gaw sharawt na, (d) Mung masa bawngban na lam hpe gaw aten masat da ai lam nnga ai sha, shanhte Myen asuya a mungdan rapdaw kata hta shaga na, ngu ai lam ni hpe Jinghpaw Wunpawng Amyu Sha Hpung kaw nna tsep kawp n’hkap la lu ai lam ndau ai.
7. Myen hpyen a majaw ru yak jam jau hkrum nga ai hpyen yen tsinyam ni hpe Jinghpaw Wunpawng Amyu Sha Hpung kaw nna ladat amyu myu shaw let garum nga ai zawn, matut nna garum sa wa lu na matu dawdan ga ai.
Jinghpaw Wunpawng Amyu Sha Hpung
Ginjaw Hkumra Zuphpawng
Lancaster Conference Suite
Brunel University, London


text:
Hkawp hkungga ai myitrum manang ni hpang de, Kabu Gara Christmas shani, tinang du nga ai, Buga, ginra, mare , kahtawng, Rung, Magamdap, dum nta, shara shagu, jai lang lu na matu, tau hkrau nna, daini , “Kabu Gara Christmas Poi” ngu ai Ga Shagawp ningnan hpe ka shabra dat sai. Daw 2 hpawtni bai matut shangut dat na re. “Ngwi Pyaw Nga Myit Ga!”
Kabu Gara Shiga.
Ndai zawn anhte dinghku majan shakri hkat nga nna, tsin-yam tsindam ni hkrum hkra nga ga ai raitim, KK anhte hpe chyeju jaw dingyang rai nga ai majaw, Mai Ja Yang hpyen-yen dabang kaw na shadang sha marai 23, shayi sha marai 10, Laiza grup-yin hpyen-yen dabang kaw na shadang sha marai 90, shayi sha marai 60, yawng hpawn marai 186 hpe atsawm sha, shangai chyinghkai la lu sai, ya mung marai 300 daram naw shangai chyinghkai sa wa na, majan e ap nawng mat wa ai Share Shagan ni hta htam grau law ai re; ngu ai chyeju shawkawn na shinga shana dat ai.
JIC : Read More+++Gashagawp (1)


text:
Myu tsaw, mung tsaw share shagan ni a matu ga shagawp (anhte myu sha shada shagrau hkat ga)
Myu sha lawt lam a matu
Tinggyeng akyu nang n-yu
Myu tsaw, mung tsaw shawang myit
Tinang hkum hkrat sum na nang nhkrit
Wunpawng myu sha yawng a sari
Galoi mung n-shayawm ai na shagri
Shingdu aman chyu-pala
Wunpawng mung dan hkrat sum na nang machya
Tsan tsan mada manbalu nang nlu
Karai jaw ai myi hpe nang machyu
Wunpawng mung dan shim lam
Loili yup-nga na pyi nang nkam
By Kachin Politics Watch and Research Network ( Myu tsaw group)


text:
===================
Myen Asuya gaw laknak hpyen n-gun laba ka-up let naw matut up sha mayu ai majaw manghkang n byin yang byin hkra hkan chying lau nga ai re. Lai wa sai ten na mung shawa hte byin ai manghkang yawng gaw myen asuya wa shingdu kaw na galaw ai sha re.
Myen Asuya gaw laknak hpyen n-gun laba ka-up let naw matut up sha mayu ai majaw manghkang n byin yang byin hkra hkan chying lau nga ai re. Lai wa sai ten na mung shawa hte byin ai manghkang yawng gaw myen asuya wa shingdu kaw na galaw ai sha re.
1.De Pe Yin
2.Rahkai
3.Mik Hti La
4.Lashio
5.Mandalay
6.Lapadawng
7.Kawnghka SRN 2
8.RCSS & TNLA
9.PJS & NDA-K
2.Rahkai
3.Mik Hti La
4.Lashio
5.Mandalay
6.Lapadawng
7.Kawnghka SRN 2
8.RCSS & TNLA
9.PJS & NDA-K
Ndai manghkang ni a hpang kaw Myen hpyen dap nga ai, De a hpang kaw Miwa asuya hpaji jaw nga ai, Yaw shada ai lam gaw, Federal Democracy mungdan byin na hpe Miwa ni n ra ma ai, Ya march shata hta NLD ni hpe lahpa galai na aten du wa magang manghkang tam aten sharen magang rai wa nga ma ai. Jarit masawn de myen hpyen n-gun mung grau jat shagreng da nga ma ai.
Shingrai ya ngai tsun mayu ai gaw,
1. Zahkung Ting Ying shut ai ngu sa marawn mara tam nga yang Manghkang madu myen hpyen gaw ta hpawk dum di kabu nga na sha re.
1. Zahkung Ting Ying shut ai ngu sa marawn mara tam nga yang Manghkang madu myen hpyen gaw ta hpawk dum di kabu nga na sha re.
2. Zahkung wa hpe gaw manya hpe shingna jahpai ai zawn sumprat hpaji jaw nna jai lang nga ai.
3. Jahtum e mungkan kaw nna myen hpe mara shagun wa jang Kachin hpan Zahkung wa she re nga di mara rut rap rai na hkyen nga ai.
4. Dai majaw, Zahkung wa hpe mara jaw nna jawm n ju nga na malai, Jang makawp maga la di Zinlum la kau yang chyawm me, Myen ni myit mada nga ai sumprat manghkang hten mat na re.
Ya ya gaw tingnang shan tinang gadoi jahpye ai hpa, rai taw nga ai, Makam masham hpung ni hku nna dai ginra hta ningmu jahpaw hkaw tsun hpawng ni shawng galaw zinlum kau ngut jang gaw ya na zawn shada lapran tinang masha hkala nba hkrum na n rai nga ai, lu jasan na re. Dai de na anhte a sai daw sai chyen ni prat tup myit machyi hkat mat ai baw gaw anhte n mai galaw na re.
Ya mung matut nna shanang lung dik dik di yang gaw anhte shada sha machyi hkrum nna, myen ni gaw Awng padang ninglaw nga na sha re.
Sung sung myit yu nna ladat nnan tam ga ngu tang madun dat nngai law.


text:
ျမန္မာ့ေရးရာကၽြမ္းက်င္သူ Bertil Lintner asia dan journalist ninghkring kaba wa gaw duna ra ai laban shani Myitkyina munglum de du sa wa na re lam chye lu ai.
shi hugawng pa de du hkawm ai ten na shi jing hku ni hpe mung wa jahkrum na re lam chye lu ai.
Shi a Hugawng pa na hkrun lam hta shi hpe makawp maga ai ten e Hkrat sum mat ai Dukaba Yaw htung a kasha hpe mung wa jahkrum na re lam shi a facebook hta ndau shana tawn ai lam chye lu ai.
Ndai sara Bertil Lintner gaw an hte Jing hpaw Wun pawng myu sha ni a lam hpe mung kan chye hkra shilaika Journal ka ndau shabra garum ya ai wa mung rai nga ai.
sara Bertil lintner Myitkyina du ai ten Kanu kawa ram ma ni mung Jinghpaw wunpawng htung hking hte hkrak hkap tau la na re lam chye lu ai.
yaten gaw lawu ga e naw rai nga ai.
By Facebook
မနက္ျဖန္ ( ၁၅-၆-၁၃ ) ေန႔လည္ ၁နာရီခြဲမွ ၃နာရီခြဲအခ်ိန္အထိ ေတာ္၀င္ႏွင္းဆီတြင္ ျမန္မာ့ေရးရာကၽြမ္းက်င္သူ Bertil Lintner ၏ Burma Struggle for Democracy ျမန္မာဘာသာျပန္ စာအုပ္ ထုတ္ေ၀ျခင္း အခန္းအနား က်င္းပမည္ျဖစ္ေၾကာင္းသိရသည္။
https://www.facebook.com/bertil.lintner


text:
NZ Mungdan Auckland mare kaba hta shanu nga ai J.W shani kawn lai wa sai bat manga ya 8/10/2010 hta htung hkring kahkrang buhpun sumraw (fashion show ) hpe Lincon bible church hta ngun mi alu rai kalaw lai wa sai.Ndai lamang hpe Auckland J.W christan hpung kawn woi awn galaw ai alu tam lamang rai nga ai.Tak sawn da ai hta lai jan hkra sayu ngun jaw ai lam na chye lu ai.
NZ mung dan hta j.W sha ni gaw Auckland hte Wellington ginra ni hta sha naw nga ga ai re.
Htung hkring kahkrang madun poi
NZ Mungdan Auckland mare kaba hta shanu nga ai J.W shani kawn lai wa sai bat manga ya 8/10/2010 hta htung hkring kahkrang buhpun sumraw (fashion show ) hpe Lincon bible church hta ngun mi alu rai kalaw lai wa sai.Ndai lamang hpe Auckland J.W christan hpung kawn woi awn galaw ai alu tam lamang rai nga ai.Tak sawn da ai hta lai jan hkra sayu ngun jaw ai lam na chye lu ai.


text:
Tsaw ra ai W.P mung dan a matu asak up nawng mat sai myu tsaw sha re shagan yawng hpe an hte NZ du w.p myu sha ni hkung ga jaw dat ga ngai.
Feb 5 ya gaw an hte galoi mung myit dum nga ai rawt malan n htoi rai nga ai.an hte mai gan du a myu w.p shani an hte a w.p mung dan hpe tsaw ra yang w.p mung dan gaw nang ngai hpe galoi mung myit mada let la nga ai. lai wa sai 2008 ning hta an hte a galaw sawa sai lamang ni hpe bai myit yu dat yang grai n gun lu ai lam ni law law nga wa sai.bai matut nna dai ning 2009 ning hta mung an hte a myu shalam yan hta nang ngai dang di dang dep ai hku an hte a myu sha lam yan hta sha da ta gin dun let grau nna shakut shaja sawa ga.
Dai ning May shata n htum yang New Zealand mung dan hta Refugee hku hting gaw 6 bai du jat na lam hpe mung matut nna NZ immigration shiga dap kaw nna kahtap let chye lu ai.bai du jat wa na hting gaw ni hpe mung lai wa sai ten hta shada garum lam woi madun matsun la hkat ai zawn bai garum shing tau la hkat ga.NZ immigration kaw na ni an hte kachin ni hpe myit n gun grai lu taw nga ma ai.
Shan hte hku nna an hte hpe mu mada ai lam hta No.1 sha da tsaw ra garum madi sha daw ai lam hta n gun lu ma ai hte an hte kaw na hpaji la ma ai.No.2 Ning tawn ai a myu ma sha langai mi rai ma ai nga nna masat lama ai.No.3 san san seng seng chye nga ai hpe mung ma sat la ma ai.grau nna nna gaw an hte a shakut shaja ai lam ni hpe shan hte grai n gun lu ma ai.
Du na 2020 ram hta gaw mung kan a hpaji lam hta P.h.d jan mau hpe yawm dik ma rai 7 lahta gup lu na re ai hpe ya kaw nna maram masam da lu sai.an hte a kashu kasha ni a hpaji lam hta an hte kanu kawa ni a tsam htum hkra lam woi ma tsun jaw ga.an hte a kashu kasha ni hpe ten shagu an hte a amyu ru sai lam hte tinang a amyu ga hpe tinang a nta kaw a tsam dat let sharin ya ga.
Anhte a kashu kasha ni la ni mi hta an hte a W.P mung dan hpe jaw teng ai hku shading sha rai lu mat na re.a ten hte a hkaw a hkang lu ai ten hta gum gai ding la ma hkra hpaji lam hta grai sha kut la ga. Anhte yawng a ntsa kaw hpan karai shamam chyeju jaw ya taw ai hpe myit yu let matut nna an hte a shawng lam hpe K.K kaw kyu hpyi ap nawng let shakut shaja sa ga ngu lai ka kadun hte shana dat ai.yawng a ntsa hta K.K bau sin ya u ga.
Slg.La Kang Dau Hkawng
NZKC Ning Baw
NEW ZEALAND KACHIN COMMUNITY
Computer Problem
Computer Problem ?
Dai na de mail hpaw hti dat yu yang computer mang hkang nga na (ngai na computer yasha yasha jahten kau kau re majaw ::hkau shang htin pyi grai gram ya yu sai.. ) loi myit lawm let hpaw mada dat yu yang wa kaja wa sha myit lawm nan re mi mu hkrup dat ai hku re ,,yu tam sha hkawm ai lapu gaw nrai nhten ????
SUPPORT: 'Hello, Technical Support. How can I help you?'
LADY: 'Last night my computer started making a lot of hissing noise at me so I shut it down. This morning when I turned it on the computer started hissing and cracking, then started smoking and a bad smell, then nothing'.
SUPPORT: 'I will send a technician over first thing this morning. Leave
the computer just like it is, so they can find the problem and fix
it, or change it out with another computer. Give me your address and
phone number, the technician will be there just as soon as he can'.
When the technician got there, the lady showed the him the computer and told him what had happened.
This is the problem the technician found.
Scroll Down . . .
The snake was a 'South African Spitting Cobra' - it's better known as 'Mfezi' the 'Staffie' (Pit Bull Terrier) of African snake species!!
The technician told her: 'It must have been after the mouse!'
The woman didn't think it was very funny at all.


text:
Myen hte Shanglawt lapran byin nga ai hpyen masa manghkang a majaw, J.W hpyen hprawng masha 20,000 jan ya ten Miwa ga jarit ni de du nga sai hte, matut hprawng shang nga dingyang re lam chye lu ai.
Ya ten KIO ginjaw Laiza e hpaw tawn ai hpyen hprawng dabang 6 hta du nga ai masha gaw, June 21 ya jahpan hte maren, marai 13,000 jan re. Dabang ni hpe Myu Lawt Wunli gawknu, Manau Wang, Masat 3 gat lawk, Hpung Lung Yang hte Nawng E Hku ni kaw hpaw tawn ai rai nga ai.
KIO kawn, tsin-yam langai hpe lani mi n-gu kawk lahkawng garan jaw nga ai hte, hkam ja lam a matu, buga kata na asuya n re ai NGO hpung nkau lit la garum jaw nga ai lam chye lu ai.
Myen a roi rip lam hte porter woi na tsang ai majaw Laiza hpyen hprawng dabang langai kaw du nga ai J.W hpyen hprawng ni.


text:
Jinghpaw mungdaw Putau ginwang Hkawnglanghpu ginra hta April praw kaw nna lamu marang kaba matut manoi htu nna byin pru wa ai shingra tara tsinyam a majaw buga masha ni n gu malu masha n nga garum ntum ra kadawn nga sai re.
Putau mare a sinpraw maga deng 130 jan, Hkawnglanghpu de April 10 daram kaw nna ya May htum wa du hkra marang n sim n sa htu nna hka mawru, hkyen mawru ni byin ai hte sharut gyi ai lam ni byin wa ai re.
De majaw kahtawng (16) hte nta (80) jan hten nna, Hkawnglanghpu ginra masha mun mi jan gaw n gu tam sha shara n nga yak hkak hkrum nga ai lam ginra masha ni Jinghpaw Shiga Dap KNG de tsun wa ai.
Ya ten n gu buri mi kyat sen mi jan du hkra manu rawt taw ai raitim, dut jaw na masha n nga ai daram re lam ginra masha ni tsun ai.
Hka kaba, sharut gyi ai majaw matut mahkai lam ni hten mat nna kaga ginra de na n gu mari sha na mung yak hkak mat ai lam re.
Bai nna hkarang yi madung galaw ai dai ginra hta marang matut manoi htu nna yi n lu nat ai majaw du na shaning hta mung n gu matut yak na re hpe ginra masha ni tau myit tsang nga ma ai re.
Hkawnglanghpu mungchying rapdaw dat kasa Slg. Amosi gaw n gu lusha yak hkak nga ai mungshawa ni hpe mungdaw asuya kaw nna garum jaw na matu May 26 ya shani Naypyitaw Munghpawm rapdaw hta tang madun wa sai re. Dai hta asuya ‘tsinyam hkye mawai hte shara jahkrat magam dap hkringmang’ Dr. Win Myat Aye gaw Hkawnglanghpu mungshawa marai 11967 hpe n gu garum jaw na matu kyat 53,851,500 hpe Jinghpaw mungdaw asuya ‘duhkra ladaw hpyen garum gahtau hpung’ de shalai jaw sai lam sanglang dan sai re.
Jinghpaw mungdaw asuya kaw nna Hkawnglanghpu ginra de sa gawan na tsun wa tim, matut mahkai lam n kaja ai majaw n lu du shi lam chye lu ai.


text:
Malaysia hta shanu nga ai anhte Jinghpaw Wunpawng ramma ni jawm shakut let galaw da ai Kachin DVD movie re. n gun jaw la ga.
hkrak sai.Kabu ai,Moi shawng de 2002-2003 hta Malaysia na ( sumtsaw laru ) ngu ai sumla hkrung gayat na hkyen yu sai,rai tim dai ten shing ni hpa ji lam hta ra rawng ai lam nga majaw nlu shabyin ai.ya na zawn ta tut shakut ai ram ma ni hpe n gun jaw ga ai law
Sumtsaw laru gaw : Wunpawng malaysia bu ni a maigan tsin yam lam rai nga ai.
ya na zawn kung hpan ai ni nga sai re majaw ( sumtsaw laru ) sumla hkrung bai gayat lu na matu n gun jaw nngai law.
By: Hugawng media
Sumtsaw laru gaw : Wunpawng malaysia bu ni a maigan tsin yam lam rai nga ai.
ya na zawn kung hpan ai ni nga sai re majaw ( sumtsaw laru ) sumla hkrung bai gayat lu na matu n gun jaw nngai law.
By: Hugawng media